title: David Icke

text: David Vaughan Icke (s. 29. huhtikuuta 1952 Leicester, Englanti) on brittiläinen kirjailija ja salaliittoteoreetikko, joka on vuodesta 1990 lähtien omistautunut selvittämään ”kuka ja mikä todella kontrolloi maailmaa”. Icke on entinen Englannin liigan jalkapalloilija (maalivahti), toimittaja, urheiluselostaja ja vihreän liikkeen kannattaja. Hän on kirjoittanut näkemyksistään yli 20 kirjaa.


title: David Icke

text: Icke pelasi jalkapalloa maalivahtina Hereford Unitedissa neljännessä ja kolmannessa divisioonassa vuosina 1971–1973. Sen jälkeen hän siirtyi urheilutoimittajaksi ja jalkapallokommentaattoriksi, missä tehtävissä eteni lopulta BBC:n tärkeimmän urheiluohjelman Grandstandin juontajaksi. BBC katkaisi sopimuksen elokuussa 1990, kun Icke ilmoitti kieltäytyvänsä maksamasta henkiveroa (poll tax).


title: David Icke

text: 1980-luvulla Icke kiinnostui new age -ajattelusta ja uskomuslääkinnästä. Hän tuli valituksi myös yhdeksi Englannin vihreän puolueen neljästä puheenjohtajasta. Icke kertoo äänen johdattaneen häntä lukemaan psyykkisen parantajan Betty Shrinen kirjoja. Hän tapasi Shrinen, joka kanavoi hänelle henkimaailmasta viestin, että tämä on valittu parantamaan Maa kirjoittamalla hengen välityksellä kirjoja. Helmikuussa 1991 matkalla Perussa Icke oli lisäksi saanut merkittävän kokemuksen, jonka kertoi muun muassa aktivoineen hänen chakransa. Sitä seurasi niin sanottu turkoosi vaihe, jonka aikana Icke kirjoitti new age -kirjansa "Truth Vibrations". Näihin aikoihin Icke sai kanavoidun viestin, että hän on jumaluuden poika (Son of Godhead), että maailmanloppu tulee vuonna 1997 ja että sitä edeltävät tulvat, maanjäristykset ja hurrikaanit. Icke myös erosi Vihreästä puolueesta. Vuonna 1991 näkemyksistä annetut haastattelut erityisesti Terry Woganin ohjelmassa olivat tuhoisia Icken uskottavuudelle, ja hän vetäytyi joksikin aikaa julkisuudesta. Icke katsoi haastattelun aikaansaaman reaktion aiheuttaneen, että hänen ei enää tarvinnut välittää, mitä ihmiset ajattelevat. Kahden seuraavan vuoden aikana hän julkaisi useita kirjoja: kanavoija Deborah Shawn innoittamana teosofishenkisen kirjan Maan alkuperästä, teoksen jossa hän kiistää Jeesuksen historiallisuuden mutta myöntää tämän olevan totta henkiolentona, omaelämäkertansa sekä vuonna 1993 kirjan "Heal the World: David Icke's Do-It-Yourself Guide to Human & Planetary Transformation".


title: David Icke

text: Seuraavasta kirjasta "The Robot’s Rebellion" alkaen kirjojen sävy kehittyi vainoharhaisempaan suuntaan. Siionin pöytäkirjoihin vedoten hän alkoi kirjoittaa maailmaa hallitsevasta salaliitosta. "And the Truth Shall Set You Free -"teoksessa näkökulma laajeni holokaustia koskevien faktojen kyseenalaistamiseen ja Icke huipensi trilogiansa "The Biggest Secret" -kirjaan, jossa hän paljasti avaruudesta ja erilaisesta ulottuvuudesta eli astraalitasolta tulleiden liskoihmisten hallitsevan maailmaa, manipuloineen ihmisen perimää ja tuottaneen liskoihmisrodun, joka tunnetaan historiassa myös Illuminaattina. Icken asema salaliittokulttuurissa perustuu siihen, että hän on erilaisista salaliittonäkemyksistä rakentanut ns. supersalaliiton, johon hän on sulauttanut piirteitä Uusi maailmanjärjestys -henkisistä uskomuksista, totuusliikkeistä, antiglobalisaatioliikkeestä sekä Salaiset kansiot -tyyppisisistä populaarikulttuuri-ilmiöistä. Saman liskoihmissalaliiton Icke selittää sekaantuneen sekä World Trade Centerin tuhoon, Prinsessa Dianan kuolemaan, juomaveden fluoraamiseen, Columbinen verilöylyyn, kemikaalivanojen tuottamiseen että presidentti John F. Kennedyn murhaan. Icken on eri arvioissa ehdotettu esittävän uhkakuvan allegoriana maailmaa uhkaavista haasteista. Itse hän on useaan kertaan tähdentänyt olevansa tosissaan ja tarkoittavansa, mitä sanoo – kirjaimellisesti.


title: David Icke

text: Icken salaliittoteorioissa on Guardianin mukaan nähty antisemitistisiä piirteitä.


Jääpallon maailmanmestaruuskilpailut 2004 olivat kautta aikain 24. Jääpallon maailmanmestaruuskilpailut. Mukana oli yhteensä 11 joukkuetta, A-sarjassa 5 ja B-sarjassa 6 joukkuetta. Kisat jaettiin kahden järjestäjämaan kesken, A-sarja pelattiin Ruotsissa ja B-sarja Unkarissa.


title: Jääpallon maailmanmestaruuskilpailut 2004

text: Maailmanmestaruuden voitti Suomi, mestaruus oli maan historian ensimmäinen. Ensimmäisen ja toistaiseksi myös ainoan jääpallon maailmanmestaruuden voitti joku muu maa kuin Ruotsi tai Venäjä, tai sen edeltäjä Neuvostoliitto. Västeråsissa pelattu loppuottelu ratkesi jatkoajalla. Ruotsi karkasi ottelun toisella puoliajalla jo kolmen maalin johtoon, mutta Suomi kiri tasoihin. Jatkoajalla ratkaisevan maalin teki Sami Laakkonen.


text: MM-kilpailujen B-sarja pelattiin ensimmäistä kertaa eri maassa kuin A-sarjan MM-kilpailut. Isäntämaana toimi Unkari, ja kaikki ottelut pelattiin Budapestissa. Mukana oli kuusi maata, isäntämaa Unkarin lisäksi Valko-Venäjä, USA, Kanada, Alankomaat ja Viro. Sarjassa pelattiin yksinkertainen sarja, jonka jälkeen kaksi parasta pelasivat loppuottelun noususta A-ryhmän MM-kilpailuihin seuraavaksi kaudeksi. A-ryhmään nousi USA, joka voitti loppuottelussa Valko-Venäjän.


text: USA nousi A-sarjaan.


title: Midi-Pyrénées

text: Midi-Pyrénées on Ranskan suuralue Lounais-Ranskassa. Alue rajoittuu etelässä Espanjaan ja Andorraan. Midi-Pyrénéesin pääkaupunki on Toulouse. Alue koostuu Ariègen, Aveyronin, Gersin, Haute-Garonnen, Hautes-Pyrénéesin, Lotin, Tarnin ja Tarn-et-Garonnen departementeista, jotka jakautuvat edelleen 22 arrondissementtiin, 293 kantoniin ja 3020 kuntaan. Alue on vuodesta 2016 lähtien osa Occitanien suuraluetta.


title: Midi-Pyrénées

text: Alueen väkiluku on 2,7 miljoonaa ja on pinta-alaltaan (45 348 km²) Ranskan suurin hallintoalue Euroopan mantereella.


title: HD 189733

text: HD 189733 on kaksoistähti, joka sijaitsee Ketun tähdistössä 0,3 astetta itään nostopainosumusta. Sen etäisyys meistä on 19,3 ± 0,2 pc (noin 63 valovuotta). Järjestelmän päätähti on keltainen tai keltaoranssi spektriluokaltaan K1 tai K2 ja se kuuluu pääsarjaan. Pienempi tähti kiertää päätähteä 216 AU:n etäisyydellä, 3200 vuoden jaksoissa. Kirkkaammalla komponentilla on seuranaan kuumien jupiterien luokkaan kuuluva eksoplaneetta HD 189733 Ab. Tämä planeetta on ensimmäinen, jonka infrapunasäteilyä on pystytty mittaamaan suoraan.


title: Allan Kardec

text: Allan Kardec, oikealta nimeltään Hippolyte Léon Denizard Rivail, (3. lokakuuta 1804 – 31. maaliskuuta 1869) oli ranskalainen opettaja, joka nykyään tunnetaan spiritistinä.


title: Allan Kardec

text: Rivail syntyi Lyonissa Ranskassa 1804. Hän oli Johann PestalozzinSveitsissä sijaitsevan koulun oppilas ja myöhemmin myös hänen työtoverinsa. Palattuaan Ranskaan hän käänsi saksankielisiä opetukseen ja moraaliin liittyviä teoksia ranskaksi, muun muassa François Fénelonin kirjoittamia kirjoja. Vuosina 1835–1840 hän myös järjesti ilmaisia kursseja vähäosaisille kotonaan Sèvres kadulla. Hän opetti muun muassa matematiikkaa, fysiikkaa, kemiaa, astronomiaa, fysiologiaa, vertailevaa anatomiaa ja ranskan kieltä. Hän myös teki levitti tietoa Pestalozzin kasvatusteorioista, ja hänellä oli suuri vaikutus opetusjärjestelmän uudistukseen Ranskassa ja Saksassa.


title: Allan Kardec

text: Hänen ollessan jo yli viisikymmentä hän Rivail kiinnostui spiritismistä ja alkoi tehdä aiheesta omaa tutkimusta. Vuonna 1858 huhtikuun 1. hän perusti ensimmäisen spiritistisen yhdistyksen. Hän alkoi työskentelemään meedioiden kanssa ja laati listan kysymyksiä, jotka heidän piti esittää hengille. Vuonna 1857 Rivail julkaisi (nimellä Allan Kardec) ensimmäisen spiritismiä käsittelevän kirjansa "Le Livre des Esprits", joka käsitti 1 019 kysymystä koskien henkien olemusta sekä henkimaailmaa ja sen suhdetta fyysiseen maailmaan. Tätä seurasi vielä joukko muita spiritismiä käsitteleviä kirjoja, joita Kardec julkaisi kuolemaansa saakka.


title: Allan Kardec

text: Hän myös alkoi luokittelemaan ilmiöitä ja osoitti että monet asiat joita oli pidetty yliluonnollisina olivat luonnonlakeja. Hän laati systemaattisen opin ja alkoi kutsumaan sitä spiritismiksi, myöhemmin se levisi laajalle. Hänen mukaansa elämää esiintyy maailmankaikkeudessa eri tasoilla, henkimaailmassa on hyviä ja pahoja henkiä, mutta kaikki henkiolennot kulkevat kohti täydellisyyttä. Sillä on edelleenkin kannattajia koska vuonna 2013 Suomessakin rekisteröitiin "Allan Kardecin opin ystävät ry" niminen yhdistys.


Parhaiden erikoistehosteiden Oscar-palkinto on Yhdysvaltain elokuva-akatemian vuosittain jakama palkinto parhaat erikoistehosteet omaavalle edellisvuoden elokuvalle. Palkinto on jaettu vuodesta 1939 alkaen.


title: Parhaiden erikoistehosteiden Oscar-palkinto

text: Luettelon vuodet viittaavat elokuvien ensi-iltavuosiin. Palkinnot on jaettu Oscar-gaalassa seuraavana vuonna.


title: Parhaan sovitetun käsikirjoituksen Oscar-palkinto

text: Parhaiten sovitetun käsikirjoituksen Oscar-palkinto on Yhdysvaltain elokuva-akatemian joka vuosi jakama palkinto edellisvuoden parhaan sovitetun käsikirjoituksen elokuvalle. Palkinto on jaettu vuodesta 1928 alkaen.


text: Sarjan nimi on muuttunut vuosien varrella seuraavasti:


title: 9. toukokuuta -komitea

text: 9. toukokuuta -komitea on vironvenäläinen yhteisliike, jossa on mukana muun muassa Yövartio-liike. Komitean mielestä pronssisotilaspatsasta ei olisi pitänyt siirtää sen alkuperäiseltä paikalta Tallinnan Tõnismäeltä. Se kunnioittaa patsasta marssimalla 8. toukokuuta patsaan alkuperäiselle sijoituspaikalle kantaen Viron lippuja, Euroopan unionin lippuja ja Neuvostoliiton voitonpäivän vertauskuvaksi Venäjällä Jeltsinin aikana tullutta Yrjönristin mustaoranssia kunniamerkkinauhaa. Liike kieltää menemästä patsaan uudelle sijoituspaikalle sotilashautausmaalle vetoamalla siitä aiheutuvaan provokaatiovaaraan.


title: 9. toukokuuta -komitea

text: Myöskään Venäjän Tallinnan-suurlähettiläs ei osallistu sotilashautausmaalla 8. toukokuuta 2007 Viron hallituksen toisen maailmansodan voittajille järjestämään tilaisuuteen. Venäjän virallisen kannan mukaan patsasta ei olisi saanut siirtää pois Tõnismäeltä.


title: Pyhän Yrjön risti (Venäjä)

text: Pyhän Yrjön risti on Venäjän korkea kunniamerkki, joka otettiin käyttöön 1807 asevoimien aliupseerien ja miehistön palkitsemiseen. Krimin sodan 1856 jälkeen kunniamerkki jaettiin neljään luokkaan. Lokakuun vallankumouksen jälkeen 1917 keisarilliseksi katsottu kunniamerkki lakkautettiin eikä se ollut käytössä Neuvostoliiton aikana, mutta se perustettiin uudelleen Venäjän presidentin päätöksellä vuonna 2000.


title: Pyhän Yrjön risti (Venäjä)

text: Venäjällä Pyhän Yrjön rististä on tullut varsinkin vuosien 1812–1814 ”isänmaallisessa sodassa” Napoleonin armeijasta sekä vuosien 1941–1945 ”suuressa isänmaallisessa sodassa” kansallissosialistisesta Saksasta saavutettujen voittojen vertauskuva. Juuri jälkimmäisen sodan päättymiseksi vietettävän voitonpäivän yhteydessä kunniamerkin oranssimustaa "Yrjön nauhaa" - samanlainen nauha oli sodanaikaisessa neuvostoliittolaisessa Kunnian kunniamerkissä - käytetään pieninä näköisnauhoina vaatteissa ja julisteissa.


title: Kalevala-muistomerkki

text: Kalevala-muistomerkki on Liisanpuistossa, Tampereen Liisankallion kaupunginosassa, Kalevan kirkon edessä sijaitseva pronssinen muistomerkki, jonka on suunnitellut Terho Sakki. Kalevala-muistomerkki on 4,5 metriä korkea, ja se paljastettiin Tampereen päivänä 30. syyskuuta 1973. Rosoinen ja hieman epämääräisen muotoinen veistos kuvaa maailman syntyä sotkan munasta.


title: Kalevala-muistomerkki

text: Kalevala-muistomerkin suunnittelusta julkistettiin vuonna 1968 valtakunnallinen kilpailu, jonka voitti kuvanveistäjä Terho Sakki luonnoksellaan ”Ensimmäinen runo”. Sakki sai ajatuksen veistoksensa ulkonäköön sen vieressä kohoavasta kirkosta. Kuvanveistäjä halusi luoda veistoksessaan vastakohdan kirkon suorille pinnoille. Ulkonäkönsä vastakohtaisuuden lisäksi Kalevan kirkossa ja Kalevala-muistomerkissä kohtaavat suomalainen muinaisusko ja luterilainen kristinusko. Teoksen lähtökohtana oli Kalevalan luomiskertomus, jossa maailma syntyy särkyneen sotkan munan kappaleista. Kuvanveistäjän suunnitelmissa oli myös Kalevalan ensimmäiseen runoon olennaisesti liittyvä vesielementti, mutta sitä kuvastava vesiallas jätettiin jo alkuvaiheessa toteutuksen ulkopuolelle.


title: Kalevala-muistomerkki

text: Kalevala-muistomerkista on tehty myös pronssinen pienoismalli, joka sijaitsee Tampereen kaupunginkansliassa.


title: Hapankerma

text: Hapankerma on kermasta hapattamalla valmistettu maitotuote. Hapankermatuotteisiin kuuluvat muun muassa tavallisen viilin tapaan purkissa valmistettava kermaviili, joka sisältää noin 12 % rasvaa. Erityisesti itäeurooppalaisessa ruoanlaittoperinteessä käytetään smetanaa, hapankermaa, jonka rasvapitoisuus vaihtelee 10:stä 70:een prosenttiin. Suomessa valmistettava smetana on yleensä 40 % rasvaa sisältävää kermaviiliä. Ranskankerma "(crème fraîche)" puolestaan on kermaviiliä, jota valmistetaan pienien purkkien sijaan suurissa astioissa.


title: Parhaan leikkauksen Oscar-palkinto

text: Parhaan leikkauksen Oscar-palkinto on Yhdysvaltain elokuva-akatemian joka vuosi jakama palkinto edellisvuoden parhaiten leikatulle elokuvalle. Palkinto on jaettu vuodesta 1934 alkaen.


title: Väittämä

text: Väittämä voi tarkoittaa seuraavia asioita:


title: Piet Retief

text: Pieter "Piet" Retief (noin 1780 Kapmaa–6. helmikuuta 1838, Natal) oli yksi buurien Suuren vaelluksen johtajista.


title: Piet Retief

text: Retief oli paremmin koulutettu kuin muut voortrekkerit keskimäärin ja oli maanviljelyn ohessa toiminut rakennusmestarina ennen Kapmaasta lähtemistään. Hän oli myös suhteellisen varakas ja maatilan lisäksi omisti tietyllä ajanhetkellä yli 20 tonttia Grahamstownista. Ennen vaellukselle lähtemistään Retief lähetti "Grahamstown Journal"-lehdelle manifestin, jossa selvitettiin syitä buurien lähdölle brittien hallinnoimasta Kapmaan siirtokunnasta. Manifestista muodostui 1800–1900-luvulla yksi keskeisistä afrikaanerinationalistisen historiankirjoituksen asiakirjoista.


title: Piet Retief

text: Retief kuoli 6. helmikuuta 1838 zulukuningas Dinganen järjestämässä väijytyksessä.


title: Adi Shankara

text: Adi Shankara (tunnetaan myös nimillä Śaṅkara Bhagavatpādācārya, "opettaja jumalan jaloissa", ja Ādi Śaṅkarācārya, "ensimmäinen Shankara"), oli intialainen filosofi joka vakiinnutti Advaita Vedantan opin. Hänen opetuksensa perustui sielun ja Brahmanin ykseydelle, jossa Brahman nähdään määrittelemättömänä (Nirguna Brahman). Smārta-traditiossa Adi Shankaraa pidetään Shivan inkarnaationa. Adi Shankaran tarkkaa elinaikaa ei tiedetä, mutta hänen oletetaan eläneen 700-luvun keskivaiheilla.


title: Adi Shankara

text: Adi Shankara kierteli Intiaa tarkoituksenaan levittää opetuksiaan keskustelujen ja väittelyiden avulla. Hän perusti neljä mathaa (luostaria), jotka olivat tärkeässä asemassa hänen opetustensa elvyttämisessä ja jälki-buddhalaisen hindulaisuuden ja Advaita Vedantan leviämisessä. Shankara perusti myös Dashanami-luostarisäännöstön ja Shanmata-tradition.


title: Adi Shankara

text: Teoksissaan Adi Shankara teki paljon lainauksia Upanishadeista ja muista hindukirjoituksista. Hän esitti myös argumentteja vastustavia koulukuntia, kuten Samkhyaa ja buddhalaisuutta vastaan.


title: Zgierz

text: Zgierz on kaupunki Puolan keskiosissa Łódźin pohjoispuolella. Se kuuluu Łódźin metropolialueeseen ja Łódźin voivodikuntaan. Zgierz on yksi Keski-Puolan vanhimpia kaupunkeja, se perustettiin vuonna 1131. Kaupungissa on asukkaita 58 019 (2009) ja sen pinta-ala on 42,33 neliökilometriä.


title: Łódźin voivodikunta

text: Łódźin voivodikunta () on yksi Puolan 16 voivodikunnasta eli läänistä. Se sijaitsee sisämaassa Puolan keskiosassa. Voivodikunnassa on arviolta 2 493 603 asukasta (vuonna 2015) ja sen pinta-ala on 18 218,95 neliökilometriä. Sen pääkaupunki on Łódź.


title: Dingane

text: Dingane kaSenzangakhona Zulu (noin 1795–1840) oli zulukuningas ja kuningas Shakan velipuoli. Dinganen valtakautta varjostivat zulujen sisäiset vaikeudet ja konflikti Kapmaasta Suurelle vaellukselle lähteneiden buurien kanssa.


title: Dingane

text: Dingane oli zulupäällikkö Senzangakonan nuorempi poika, jonka varhaisvaiheista ennen vuotta 1828 ei tiedetä paljoa. Tuolloin Dingane toteutti onnistuneen salajuonen velipuolensa Shakan salamurhaamiseksi ja nousi zulujen kuninkaaksi. Dinganen asema valtaistuimella ei kuitenkaan koko hänen valtakaudellaan ollut täysin vakaa.


title: Dingane

text: Vielä suuremmat ongelmat alkoivat vuonna 1837 kun suuri joukko voortrekkereitä tunkeutui zuluvaltakunnan alueella tavoitteenaan buuritasavallan perustaminen sen eteläisille rajamaille. Dingane pelkäsi avointa sotilaallista konfliktia paremmin aseistautuneiden buurien kanssa ja suostui siksi osittain voortrekkerien aluevaatimuksiin. Helmikuussa 1838 hän väijytti ja tappoi neuvotteluihin tulleen Piet Retiefin johtaman buuriseurueen. Tämän jälkeen zulut hyökkäsivät Drakensberg-vuoriston juurelle leirityneiden buurien leiriin ja tappoivat noin 500 voortrekkeriä ja varastivat suuren osan heidän karjastaan. Pyrkimys maahantunkeutuijien tuhoamisesta yllätyksen avulla kuitenkin epäonnistui ja seuranneessa Blood Riverin taistelussa buurit tuhosivat Andries Pretoriuksen johdolla suuren zuluarmeijan.


title: Dingane

text: Blood Riverin taistelun jälkeen zuluvaltakunta ajautui sisäpoliittiseen kriisiin ja hajosi. Dinganen velipuoli Mpande pakeni etelään tuhansien seuraajien kanssa voortrekkerien vasalliksi ja löi Dinganen joukot Magongon taistelussa 1840. Dingane pakeni ja murhattiin vuotta myöjemmin Ubombo-vuoristossa.


title: Alankomaiden kuningaskunta

text: Alankomaiden kuningaskunta (holl. "Koninkrijk der Nederlanden") on Länsi-Euroopassa sijaitsevista Alankomaista sekä Karibialla sijaitsevista Arubasta, Curaçaosta ja Sint Maartenista koostuva valtioliitto. Aruballa, Curaçaolla ja Sint Maartenilla on äänioikeus koko kuningaskuntaa koskevissa asioissa. Kuningaskunnan nykyinen muoto astui voimaan 28. lokakuuta 1954. Tätä ennen vuodesta 1830 lähtien Alankomaiden kuningaskunta koostui Alankomaista ja sen siirtomaista. Suriname kuului kuningaskuntaan ennen itsenäistymistään vuonna 1975.


title: Alankomaiden kuningaskunta

text: Ennen vuoden 1954 valtioasetusta Suriname, Curaçao, Länsi-Uusi-Guinea sekä muut alusmaat olivat Alankomaiden merentakaisia siirtomaita. Tämän jälkeen siirtomaasuhde purettiin ja Surinamen, Curaçaon ja Alankomaiden-Uusi-Guinean ja alusmaiden tästä lähtien Alankomaiden Antillien asema muuttui kuningaskunnan maaksi, ja ne saivat itse päättää sisäisistä asioistaan. Vuonna 1962 Alankomaiden-Uusi-Guinea liitettiin Indonesiaan osana Länsi-Uusi-Guineaa ja vuonna 1975 Suriname irtautui kuningaskunnasta ja itsenäistyi. Vuonna 1986 Aruba irtautui Alankomaiden Antilleista ja muodosti oman autonomisen alueensa kuningaskunnan sisällä. Vuonna 2010 Alankomaiden Antillit jaettiin Arubaan, Curaçaoon, Sint Maarteniin ja kolmeen erityisasemassa olevaan kuntaan.


title: Alankomaiden kuningaskunta

text: Alankomaiden perustuslaki koskee Euroopassa sijaitsevia Alankomaita sekä kuningaskuntaa kokonaisuutena. Aruballa, Curaçaolla ja Sint Maartenilla on omat perustuslakinsa, hallintonsa ja parlamenttinsa. Yhdessä kuningaskunnan Euroopassa sijaitsevan alueen ja Karibialla sijaitsevien kolmen erityiskunnan kanssa ne muodostavat täysivaltaisen valtion.


title: Alankomaiden kuningaskunta

text: Alankomaiden kuningaskunta on Euroopan unionin jäsen. Kuitenkaan Arubaa, Curaçaoa ja Sint Maartenia ei lasketa kuuluvaksi Euroopan unioniin, vaan niillä on merentakaisten alueiden asema. Kuningaskunnan kansalaisuutta ei kuitenkaan jaotella sen osien kesken, joten myös näiden alueiden kansalaiset ovat EU-kansalaisia.


title: James Tucker

text: James Tucker on yhdysvaltalainen animaattori ja televisiotuottaja. Hän on ollut mukana tekemässä muun muassa Justice League ja Legion of Super Heroes animaatioita. Tucker voitti Daytime Emmyn vuonna 2001.


title: James Tucker

text: Tuckerin ensimmäinen sarja, jossa hän toimi hahmojen suunnittelijana ja storyboardien tekijänä oli Teräsmies-animaatio vuonna 1996. Hän oli myös tekemässä storyboardeja The New Batman Adventures sarjaan. Myöhemmin Tucker pääsi ohjaamaan muutaman jakson Batman of the Future animaatiossa vuosien 2000–2001 aikana. Seuraavaksi hän oli tuottamassa muun muassa Bruce Timmin ja Glen Murakamin kanssa Justice League -animaatiota, jossa Tucker oli myös suunnittelemassa hahmoja.


title: James Tucker

text: Pitkään muun muassa Bruce Timmin kanssa yhteistyössä ollut Tucker sai tilaisuuden luoda omanlaisia sarjoja, joista ensimmäinen oli vuosien 2006–2008 aikana esitetty Legion of Super Heroes, joka perustuu DC Comicsin sarjakuvan ryhmään Superlegioona. Sarjan jälkeen hän oli luomassa uutta Batman sarjaa , joka on Tuckerin kolmas Batman piirretty ja viides jossa Batman on ollut mukana.


title: Heinäsaaret

text: Heinäsaaret () ovat kaksi puutonta ja matalaa saarta Barentsinmeressä Murmanskin alueen luoteisosassa Venäjällä, Petsamon piirin Petsamon kunnan alueella. Pieni Heinäsaari () sijaitsee noin neljä kilometriä ja Iso Heinäsaari () noin kuusi kilometriä Kalastajasaarennon Keskisaarennon länsirannasta. Petsamonvuonon suulta saarille on noin 17 km, Pummanginniemeltä noin 5 km länteen.


title: Heinäsaaret

text: Heinäsaaret liitettiin muun Petsamon alueen mukana Suomeen Tarton rauhassa 1920. Talvisodan syttyessä 1939 Neuvostoliitto miehitti saaret. Moskovan rauhanehtojen mukaan Neuvostoliiton oli kuitenkin vetäydyttävä Heinäsaarilta 1940. Kun toisessa maailmansodassa Saksan armeija hyökkäsi itään kesällä 1941, Neuvostoliitto miehitti jälleen saaret. Murmanskiin pyrkineet saksalaiset sen enempää kuin suomalaisjoukotkaan eivät onnistuneet saamaan hallintaansa saaria koko sodan aikana. Muodollisesti Suomi menetti saaret muun Petsamon ohella Moskovan välirauhassa 1944.


title: Heinäsaaret

text: Molemmilla Heinäsaarilla on majakka, joka Pieneltä Heinäsaarelta lähettää vihreää valoa 5 sekunnin ja Isolta Heinäsaarelta valkoista valoa 4,5 s välein.


title: Heinäsaaret

text: Heinäsaarille muodostettiin vuonna 1938 kansallispuisto, joka oli yksi Suomen neljästä ensimmäisestä. Nykyäänkin saaret muodostavat rauhoitetun luonnonsuojelualueen, joka kuuluu osana Kantalahden valtionluonnonpuistoon.


title: Heinäsaaret

text: Sen kasvillisuus on rehevää ruohostoa, ja siellä on rikas linnusto.


title: Avaruussankarien legioona

text: Avaruussankarien legioona eli Superlegioona (engl. "Legion of Super-Heroes") on sarjakuvia julkaisevan DC Comicsin supersankariryhmä. Ryhmän luojina olivat Otto Binder ja piirtäjä Al Plastino. Superlegioona esiintyi ensimmäisen kerran vuonna 1958 "Adventure Comics" -sarjakuvalehden numerossa 247. Suomeksi alkuperäisiä tarinoita julkaistiin Kirjamono Oy:n kustantamassa Teräsmiehen poika -lehdessä vuosina 1961-1968, sekä Teräspoika-lehdessä vuonna 1969.


title: Avaruussankarien legioona

text: Superlegioonan tarinat sijoittuvat 3000-luvulle ja se on tunnettu ryhmänä, jossa on suuri määrä sankareita. Teräspoika oli usein ryhmän ns. johtaja 50-luvun sarjakuvissa. Kolme teini-ikäistä sankaria (Salamapoika, Saturnustyttö ja Kosminen poika 2900-luvulta kutsuivat itseään Superlegioonaksi, jotka saivat inspiraatiota Teräspojasta ja he myös halusivat saada hänet ryhmän jäseneksi. Sankarit matkasivat ajassa taaksepäin hakeakseen sankarin heidän aikaansa ja tehdäkseen Teräspojalle testejä. Hyvin suoriutuneiden testien myötä he palkitsivat Teräspojan ottamalla hänet Superlegioonan jäseneksi ja lähettämällä hänet takaisin omaan aikaansa.


title: Avaruussankarien legioona

text: Superlegioonasta on tehty myös animaatiosarja televisiolle: Yhdysvaltojen entisellä kaapelikanavalla Kids' WB:llä esitettiin Warner Brosin tuottamaa Legion of Super-Heros -sarjaa vuosien 2006–2008 aikana.


title: Avaruussankarien legioona

text:
Superlegioonalla on ollut useita eri kokoonpanoja.
Legion of Super-Heroes on suomennettu muun muassa nimillä Terässankareiden Legioona, Teräslegioona, Superlegioona, Avaruussankarien legioona ja Avaruussankarit.


title: Super Troopers

text: Super Troopers on vuonna 2001 tehty komediaelokuva. Elokuvan on ohjannut Jay Chandrasekhar.


title: Super Troopers

text: Elokuva kertoo maantiepoliisijoukkiosta nimeltä "Super Troopers". Mutta pian he saavatkin tietää että maantiepoliisi toiminta ollaan lakkauttamassa. Epätoivoon vaipuneina he saavat tietää että lähistöltä on löytynyt nuoren naisen ruumis. Pian tämän jälkeen Super Troopersit tekevät suuren huumelöydön ja tutkiessaan juttua he huomaavat että murhalla ja huumelöydöllä onkin jotain yhteistä.


title: Nikolo Kotzev

text: Nikolo Kotzev (, s. 1961 Pazardjik, Bulgaria) on bulgarialainen kitaristi, joka on soittanut Björn Lodinin Baltimooressa sekä Brazen Abbotissa. Kotzev on myös tuottanut ja miksannut muiden artistien, kuten Saxonin, Molly Hatchetin, Rose Tattoon sekä Messiah's Kissin albumeja.


title: Nikolo Kotzev

text: Viiden vanhana Kotzev aloitti viulun soittamisen, mutta kiinnostui teini-iässä rockmusiikista ja aloitti kitaran soittamisen.


title: Nikolo Kotzev

text:
Kotzev työskenteli sessiomuusikkona ja soitti bulgarialaisessa coveryhtyeessä, joka kiersi ympäri Eurooppaa 1980-luvun lopulla. Nikolo muutti Maarianhaminaan 1989 ja liittyi Björn Lodinin yhtyeeseen Baltimooreen, jonka kanssa hän levytti kaksi albumia "Double Density" (1992) sekä "Thought for Food" (1994). Lodiniin hän oli tutustunut coveryhtyeensä kiertueella 1980-luvun loppupuolella.
Kotzev lähti Baltimooresta 1994 ja aloitti sooloprojektinsa Brazen Abbotin, joka levytti kolme albumia ennen kuin hän aloitti rockooppera "Nostradamuksen" työstämisen. "Nostradamus" julkaistiin 2001, minkä jälkeen Kotzev kokosi Brazen Abbotin uudelleen.


title: Cécilia Attias

text: Cécilia María Sara Isabel Attias (o.s. "Ciganer-Albéniz", entinen "Martin" ja "Sarkozy") (s. 12. marraskuuta 1957, Boulogne-Billancourt) oli Ranskan tasavallan presidentti Nicolas Sarkozyn aviovaimo, nyttemmin he ovat eronneet. Hän on espanjalaisen säveltäjä Isaac Albénizin jälkeläinen.


title: Cécilia Attias

text: Cecilian isä André (Aron) Ciganer oli syntynyt Bălţissa, Bessarabiassa vuonna 1898 venäjänjuutalaiseen sukuun.André Ciganer muutti Ranskaan ennen ensimmäistä maailmansotaa 13-vuotiaana ja toimi Pariisissa turkisalalla


title: Cécilia Attias

text: Vuonna 1937 André avioitui espanjalais-belgialaisen Diane Albéniz de Swertin kanssa joka oli espanjalaisen diplomaatin, joka oli toiminut myös Real Madridin pelaajan 1900-luvun alussa, Alfonso Albéniz Jordanan tytär. Cécilian isoisoisä oli espanjalainn säveltäjä Isaac Albéniz.


title: Cécilia Attias

text: Cécilia ja Nicolas Sarkozy avioituivat 23. lokakuuta 1996. Parilla on 28. huhtikuuta 1997 syntynyt poika Louis. Cécilia Sarkozylla oli suhde marokonjuutalaisen liikemiehen Richard Attiasin kanssa 2005, samoihin aikoihin kun Nicolas Sarkozy tapaili "Le Figaron" toimittaja Anne Fuldaa, eikä Cécilia Sarkozy juuri viihtynyt julkisuudessa aviomiehensä rinnalla.


title: Cécilia Attias

text: Hän sai Nicolas Sarkozyn noustessa presidentiksi valtion luottokortin, jonka luovutti pois kahden ostoksen jälkeen siitä koituneen metelin vuoksi.


title: Cécilia Attias

text: Cécilia Sarkozy vieraili heinäkuussa 2007 Libyassa tapaamassa eversti Muammar Gaddafia vetoamassa kuolemaan tuomittujen bulgarialaisten sairaanhoitajien puolesta.


title: Cécilia Attias

text: Nicolas ja Cécilia Sarkozy ilmoittivat lokakuussa 2007 eroavansa.


title: Cécilia Attias

text: 23. maaliskuuta 2008 Ceciliä avioitui Richard Attiaksen kanssa Rockefeller Centerissa, New Yorkissa.


title: Luettelo Murmanskin alueen joista

text: Tässä luettelossa on luetteloitu Murmanskin alueen tärkeimpiä jokia. Joet on ryhmitelty laskupaikan mukaan: Barentsinmereen, Vienanmereen ja Pohjanlahteen laskeviin. Mahdolliset sivujoet on lueteltu kyseisen joen alakohtina.


title: Danielle Mitterrand

text: Danielle Emilienne Isabelle Mitterrand, o.s. "Gouze" (s. 29. lokakuuta 1924 Verdun, Ranska – 22. marraskuuta 2011 Pariisi, Ranska) oli Ranskan presidentin François Mitterrandin leski. Hän oli perustamansa France Libertés Fondation Danielle Mitterrand -säätiön puheenjohtaja. Järjestön keskeisiä tehtäviä on puhtaan juomaveden saaminen kehitysmaihin.


title: Danielle Mitterrand

text: Mitterrandit tutustuivat toisen maailmansodan aikana vastarintaliikkeessä. He avioituivat 1944.


title: Danielle Mitterrand

text: Mitterrand oli aiemmista presidentinpuolisoista poiketen julkisuudessa myös aktiivisena poliittistena vaikuttajana. Hän muun muassa tuki Fidel Castron hallitusta ja vastusti Euroopan unionin laajentumista Turkkiin. Hän vastusti Etelä-Afrikan apartheid-politiikkaa, ja hänen järjestönsä sai YK:ssa neuvoa antavan aseman.


title: Danielle Mitterrand

text: Mitterrandilla on kolme poikaa, lapsena kuollut Pascal sekä Jean-Christophe ja Gilbert. Hänen vanhempi sisarensa oli elokuvatuottaja Christine Gouze-Rénal (1914–2002).


title: White Chicks

text: White Chicks – agentit minimekoissa on vuonna 2004 tehty komediaelokuva. Elokuvan on ohjannut Keenen Ivory Wayans.


title: White Chicks

text: Elokuva kertoo kahdesta mustasta FBI-agentista, jotka saavat tehtäväkseen suojella kahta perijätärtä. Mutta kaverukset eivät ihan odottanetkaan tällaista tehtävää, heidät naamioidaan suojeltaviksi tytöiksi! Kevinillä ja Marcuksella on tottumista korkokenkiin ja seurapiirijuhliin.


title: Graça Machel

text: Graça Machel (o.s. Simbine) (s. 23. lokakuuta 1946) on mosambikilainen poliitikko ja aktivisti, joka on taistellut erityisesti naisten oikeuksien puolesta. Machel on toiminut mm. Mosambikin opetus- ja kulttuuriministerinä.


title: Graça Machel

text: Graça Machel on myös Mosambikin entisen presidentin Samora Machelin ja Etelä-Afrikan entisen presidentin Nelson Mandelan leski.


title: Graça Machel

text: Simbine syntyi Mosambikin maaseudulla ja aloitti opintonsa kotimaassaan. Myöhemmin hän pääsi Lissabonin yliopistoon ja oppi puhumaan sujuvasti englantia, portugalia, espanjaa, italiaa ja ranskaa.


title: Graça Machel

text: Simbine palasi Mosambikiin vuonna 1973 ja liittyi FRELIMO-puolueeseen. Hän toimi koulun opettajana. Mosambikin itsenäistyttyä vuonna 1975 hänestä tuli maan opetus- ja kulttuuriministeri. Hän meni samana vuonna naimisiin Samora Machelin kanssa.


title: Graça Machel

text: Graça Machel jäi leskeksi 19. lokakuuta 1986 Samora Machelin kuoltua lento-onnettomuudessa Etelä-Afrikan ilmatilassa paluumatkalla Sambiasta. Hänelle myönnettiin vuonna 1995 YK:n Nansen-palkinto hänen humanitaarisesta työstään varsinkin pakolaislasten parissa.


title: Graça Machel

text: Machel meni naimisiin Nelson Mandelan kanssa tämän 80-vuotispäivänä heinäkuussa 1998.


title: 40 v. ja neitsyt

text: 40 v. ja neitsyt () on vuonna 2005 ensi-iltansa saanut komediaelokuva, jonka on ohjannut Judd Apatow.


title: 40 v. ja neitsyt

text: Andy Stitzer on 40-vuotias, joka on mielestään tyytyväinen tähänastiseen elämäänsä. Hänellä on hyvä työpaikka kodinkoneliikkeessä ja hänellä on suuri kokoelma sarjakuvia ja toimintafiguureja. Mutta jokin Andyn elämässä vaivaa hänen ystäviään, Andy on edelleen neitsyt. Andy ei pidä sitä kummoisena asiana, mutta ystävät kylläkin. He päättävät auttaa Andyä tässä asiassa mutta mikään ei näytä onnistuvan. Mutta silloin Andy tapaa Trishin ja ystävät innostuvat Andyn uudesta mahdollisuudesta, kunnes kuulevat parin erikoisjärjestelystä.


title: Luis Ocaña

text: Luis Ocaña (9. kesäkuuta 1945 – 19. toukokuuta 1994) oli espanjalainen maantiepyöräilijä. Hän voitti Espanjan ympäriajon 1970 ja Ranskan ympäriajon 1973.


title: Luis Ocaña

text: Ocaña syntyi Cuencan maakunnassa. Hän teki itsemurhan Ranskassa kärsittyään hepatiitti C -tartunnasta ja rahahuolista.


title: 16 Blocks

text: 16 Blocks on vuonna 2006 tehty elokuva, joka on päivitysversio Clint Eastwoodin vuoden 1977 elokuvalle Luotikuja. Elokuvan on ohjannut Richard Donner.


title: 16 Blocks

text: Elokuva kertoo newyorkilaispoliisista nimeltä Jack Mosley. Alkoholisoitunut, työhönsä ja elämäänsä kyllästynyt Jack saa tehtäväkseen viedä pikkurikollisen, Eddien, 16 korttelin matkan oikeustalolle todistamaan tärkeässä jutussa. Matkaan tulee mutkia kun Jackin korruptoituneet kollegat yrittävät estää kaksikon perillepääsyn, sillä Eddien todistus paljastaisi heidän rikolliset sivutoimensa julkisuuteen. Jack ja Eddie saavat taistella henkensä edestä.


title: Michael Schenker

text: Michael Schenker (s. 10. tammikuuta 1955 Sarstedt, Länsi-Saksa) on saksalainen hard rock/heavy metal -kitaristi. Schenker on UFOn ja Scorpionsin entinen jäsen, sekä Michael Schenker Group -yhtyeen perustajajäsen ja keulakuva. Schenker on ollut esikuvana useille tunnetuille kitaristeille, ja hänen vaikutusta rockmusiikkiin pidetään merkittävänä.


title: Michael Schenker

text: Hänen tunnetuimpia sävellyksiään ovat mm. Into the Arena, Doctor Doctor ja Rock Will Never Die.


title: Michael Schenker

text: Hän on myös Scorpions-yhtyeen toisen kitaristin Rudolf Schenkerin nuorempi veli.


title: Maarianvaaran kesäteatteri

text: Maarianvaaran kesäteatteri on Kaavin Maarianvaarassa toimiva ammattilaisteatteri, jonka taustayhteisö on Maarianvaaran nuorisoseura ry.


title: Maarianvaaran kesäteatteri

text: Maarianvaaran kesäteatteri esiintyy pääasiassa Itä-Suomessa, mutta tekee kiertueteatteria ympäri Suomea. Kiertue painottuu kesäaikaan, mutta ajoittain kesäteatteri on liikkeessä myös muina vuodenaikoina.


title: Maarianvaaran kesäteatteri

text: Kesäteatterin tuottaja ja Maarianvaaran nuorisoseuran puheenjohtaja on Henry Räsänen. Hänen omaan ohjelmistoonsa kuuluu muun muassa monologeja. Muita keskeisiä hahmoja ovat pieksämäkeläinen ohjaaja-dramaturgi Juhani Joensuu sekä taiteilija Erkki Räsänen.


title: Maarianvaaran kesäteatteri

text: Maarianvaaran kylällä on ollut teatteritoimintaa 1900-luvun alusta lähtien. Aluksi teatteritoiminnan ytimenä olivat pienoisnäytelmät sekä iltamat. Uutta intoa toimintaan toi 1930 valmistunut nuorisoseuran talo. Talolla on koko sen historiansa ajan ollut vilkasta toimintaa. Omien teatterintekijöiden ohella talolla ovat esiintyneet lukuisat vierailevat esiintyjät ja ryhmät.


title: Maarianvaaran kesäteatteri

text: Kesäteatteritoiminta Maarianvaarassa aloitettiin 1980-luvulla. Erityisesti tuolta ajalta on jäänyt mieleen koko kylän voiman ponnistuksena syntynyt vuonna 1985 ja 1986 esitetty Aleksis Kiven Nummisuutarit. Kesäteatterin ohjaajana toimi 1980-luvulla Väinö Parviainen.


title: Maarianvaaran kesäteatteri

text: Kesäteatteritoiminta hiipui 1980-luvun lopussa, mutta 1990-luvun alussa se virisi uudestaan. Ohjaajaksi Maarianvaaraan saapui tuolloin Juhani Joensuu. Vähitellen Maarianvaaran Kesäteatterin tavaramerkiksi muotoutui vanhojen suomalaisten näytelmien pukeminen uuteen, hieman kokeilevaan kuosiin.


title: Maarianvaara

text: Maarianvaara on kylä kahden maakunnan, Pohjois-Savon ja Pohjois-Karjalan rajamailla Kaavin kunnassa. Asukkaita kyläkeskustassa on noin 50. Asukasmäärä on lähes 150, jos mukaan lasketaan kylän lähialueet 5 km:n säteellä.


title: Maarianvaara

text: Marjat ovat Maarianvaarassa tärkeä elinkeino. Kylällä toimii kolme marjanviljelystilaa: Iivananpuron, Päivärinteen ja Kurolan marjatilat työllistävät kesäisin satoja kausityöläisiä.


title: Maarianvaara

text: Kylällä toimii nuorisoseuran ylläpitämä Maarianvaaran kesäteatteri, joka harjoittaa harrastajapohjaista ja ammattimaista teatteritoimintaa. Nuorisoseuran yhteydessä toimii myös Ohjelmapaja, joka tekee ja myy teatteri-, musiikki- ym. -ohjelmaa laajasti ympäri Suomea.


title: Maarianvaara

text: Vuosina 2006 ja 2007 nuorisoseura toteutti Kulttuurikylä-hanketta yhteistyössä muiden maarianvaaralaisten yhdistysten, yritysten ja kyläkoulun kanssa.


title: Maarianvaara

text: Maarianvaaran seurantalo "Kisamäki" on listattu kaavilaisten kulttuuriympäristökohteiden joukkoon. Seurantalo on hirsirakenteinen ja luonnonkivisokkelille rakennettu talo. Seurantalon ulkoasua on luonnehdittu yksinkertaiseksi ja selkeäksi. Se on säilyttänyt alkuperäisen ilmeensä, mm. ikkunat ja ovet. Seurantalon kuistien katoksia on muotoiltu persoonallisesti.


title: Maarianvaara

text: Maarianvaaran seurantalo rakennettiin alkujaan lainajyvästön ja nuorisoseuran yhteiseksi tilaksi. Rakennuksen tontin lahjoitti Enso-Gutzeit Oy. Lainajyvästön toiminta loppui vuonna 1960. Siitä lähtien talo on ollut Maarianvaaran nuorisoseuran käytössä.


title: Maarianvaara

text: Kaavin kunta lakkautti Maarianvaaran koulun vuonna 2012. Koulu sijaitsi Tuppurilanmäellä noin 1,5 km kylän keskustasta kirkonkylälle päin.


title: Maarianvaara

text: Maarianvaarassa on Maarianrinteet-niminen hiihtokeskus. Kahdeksan laskettelurinteen lisäksi alueelta löytyy hiihtolatuja ja moottorikelkkareittejä. Kaavin kunta päätti elokuussa 2008 myydä rinnealueen lappeenrantalaiselle Ewsan Oy:lle.


title: Langattoman tiedonsiirron historia

text: Langattoman tiedonsiirron historian juuret ovat jo esihistoriallisella aikakaudella. Huonojen kulkuyhteyksien takia käytettiin peilejä, tulta ja savua viestimään erinäisiä asioita. Tosin muitakaan keinoja ei ollut.


title: Langattoman tiedonsiirron historia

text: 1800-luvulla eli monia tiedemiehiä, jotka ovat vaikuttaneet suuresti langattoman tiedonsiirron syntyyn. James Clerk Maxwell (1831–1879) oli ensimmäinen, joka julkaisi teorian, jonka mukaan valo on sähkömagneettisen aaltoliikkeen muoto. Kyseinen teoria on julkaistu vuonna 1865. Teorian sähkömagneettisesta aaltoliikkeestä Maxwell julkaisi 1873. Yksi tärkeä sähkömagnetismin teorian kulmakivi on Maxwellin yhtälöt. Niiden avulla kuvataan sähköisten ja magneettisten kenttien käyttäytymistä ja vuorovaikutusta. Maxwellin yhtälöt ovat radion ja television perusta ja niiden avulla voidaan myös tutkia muun muassa röntgen-, gamma- ja infrapunasäteilyjä.


title: Langattoman tiedonsiirron historia

text: Heinrich Hertz (1857–1894) oli ensimmäinen, joka havainnollisti sähkömagneettisen säteilyn, rakentamalla laitteen, joka tuotti radioaaltoja. Värähtelyn mittayksikkö Hz on nimetty Hertzin mukaan. Venäläinen tutkija Aleksandr Popov (1859–1905) jatkoi Hertzin työtä ja on nykyisen tiedon mukaan ensimmäinen, joka muodosti radioyhteyden kahden pisteen välillä. Kunniaa tästä on kuitenkin annettu italialaiselle Guglielmo Marconille.


title: Langattoman tiedonsiirron historia

text: Guglielmo Marconi (1874–1937) kiinnostui Maxwellin ja Hertzin tutkimuksista jo nuorena ja ryhtyi tutkimaan radioaaltoja. Vuonna 1895 hän pystyi muodostamaan radioyhteyden muutaman kilometrin päähän ja jo vuonna 1896 hänelle myönnettiin ensimmäinen sähköistä lennätintä koskeva patentti. Ensimmäisen radioaseman hän perusti vuonna 1897 ja vuonna 1899 hän muodosti pysyvän langattoman lennätinyhteyden Englannin ja Ranskan välille. Kaksi vuotta myöhemmin hän yli oli perustanut lennätinyhteyden Atlantin yli. Ensimmäisen radiotehtaan Marconi perusti jo 1898 ja se työllisti 50 ihmistä. Marconia kutsutaankin monesti ”radion isäksi”.


title: Langattoman tiedonsiirron historia

text: Radion patentti kuuluu nykyään Nikola Teslalle (1856–1943), joka patentoi Marconin kanssa samana vuonna omia radioon liittyviä keksintöjään. US Patent Office peruutti Teslan patentit 1904, mutta Yhdysvaltojen korkein oikeus palautti ne hänelle vuonna 1943. Eli pian Teslan kuoleman jälkeen. Joidenkin mukaan molemmat päätökset olisi tehty taloudellisista syistä, jotta Yhdysvaltojen hallituksen ei olisi tarvinnut maksaa korvauksia, ensin Teslalle, sitten Marconi Companylle. Sana ”radio” on keksitty paljon itse laitteen kehittämisen jälkeen, ehkä vasta vuonna 1909. Sitä ennen kutsumanimenä toimi langaton lennätin.


title: Langattoman tiedonsiirron historia

text: Radiokokeilujen perustana voidaan pitää kohereeria, joka on lähteestä riippuen joko Oliver Lodgen, tai Edward Branleyn kehittämä. Käytännöllisemmäksi ja langattomaan viestintään sopivaksi kohereeria kehitti kuitenkin Marconi. Kohereeri on rakennettu lasiputkesta, jonka päissä on elektrodit ja keskellä metallijauhetta. Kohereeriin johdetaan jännite ja antennin kautta saatavan jännitepiikin avulla kohereeri aktivoituu.


title: Langattoman tiedonsiirron historia

text: Kohereerin seuraajana toimi elektroniputki, joka on kehitetty ennen ensimmäistä maailmansotaa. Elektroniputki on käytännössä lasi- tai teräsputki, jossa on tyhjiö tai joka on täytetty jalokaasulla. Lisäksi siinä on katodi, anodi ja mahdollisesti hila tai useampia hiloja. Elektroniputki merkitsi mullistusta radiotekniikalle ja elektroniikalle.


title: Langattoman tiedonsiirron historia

text: Elektroniputkien jälkeen kehitettiin transistorit ja diodit. Ensimmäinen transistori on valmistettu 1947 ja teollinen valmistus alkoi 1951. Transistoria pidetään yhtenä 1900-luvun merkittävimmistä keksinnöistä. Sekä transistorit, että diodit ovat puolijohdekomponentteja. Diodin tehtävänä on suojella komponentteja rikkoutumiselta.


title: Langattoman tiedonsiirron historia

text: Mikropiirit, joista ensimmäiset kehitettiin 1960-luvulla sisältävät useita transistoreja ja diodeja, pääasiassa transistoreja. Nykyään yhdellä mikropiirillä on miljoonia transistoreja. Komponenttien kehitys on mahdollistanut kehittyneempien laitteiden tekemisen ja mikropiirin voidaan sanoa olevan esimerkiksi matkapuhelinten, digi-TV:n ja laajakaistayhteyksien kehityksen takana.


title: Timo Linnasalo

text: Timo Antero Linnasalo (s. 15. joulukuuta 1945 Helsinki) on suomalainen elokuva- ja teatteriohjaaja, elokuvaleikkaaja, äänittäjä ja käsikirjoittaja.


title: Timo Linnasalo

text: Linnasalon elokuvaura alkoi äänittäjänä elokuvayhtiö Filminorissa 1960-luvun lopulla. Hän toimi äänittäjänä esimerkiksi Risto Jarvan ("Bensaa suonissa", 1970; "Kun taivas putoaa...", 1972) ja Jaakko Pakkasvirran ("Vihreä leski", 1968; "Kesäkapina", 1970) elokuvissa. Hän oli myös yksi "Kesäkapina"-elokuvan käsikirjoitustyöryhmän jäsenistä.


title: Timo Linnasalo

text: Linnasalon ensimmäinen oma ohjaustyö "Vartioitu kylä 1944" valmistui vuonna 1978. Siitä alkoi myös hänen pitkä yhteistyönsä käsikirjoittaja Ilpo Tuomarilan kanssa. "Vartioitu kylä 1944" oli pieneen Suomen ja Neuvostoliiton rajalla sijaitsevaan kylään sijoittuva sotaelokuva, jossa kaksi sodan vastakkaisille puolille joutunutta vanhaa lapsuudenystävää kohtaavat toisensa vuosien jälkeen. Toinen on Suomen armeijan sotilas, toinen venäläinen desantti, joka oli aikoinaan perheineen muuttanut rajan taakse parempiin oloihin. Linnasalo voitti ohjauksesta Jussi-palkinnon.


title: Timo Linnasalo

text: "Aurinkotuuli" (1980) oli harvinaista suomalaisen tieteiselokuvan perinnettä jatkava elokuva. Se oli tarina 1970-luvulla jäädytetystä miehestä, joka herätetään uudelleen henkiin vuonna 1999. Elokuva perustui Kullervo Kukkasjärven ainoaksi jääneeseen romaaniin ja oli järjestyksessä toinen tulevaisuuteen sijoittuva suomalainen elokuva; ensimmäinen oli ollut Risto Jarvan vuoteen 2012 sijoittunut "Ruusujen aika" (1969).


title: Timo Linnasalo

text: Vuonna 1984 Linnasalolta ilmestyi kaksi elokuvaa, "Aikalainen" ja "Päivää, herra Kivi". Edellinen lähti liikkeelle näytelmäharjoitusten dokumentointina, mutta kasvoi tulkinnaksi Fjodor Dostojevskin pienoisromaanista "Kirjoituksia kellarista". Se oli nykyajan Helsinkiin sijoittuva tarina eksistentialistisesta venäläisklassikosta. "Aurinkotuulen" tavoin siinäkin pääosaa näytteli Paavo Piskonen, yksi 1980-luvun käytetyimmistä ja valovoimaisimmista miesnäyttelijöistä.


title: Timo Linnasalo

text: "Päivää, herra Kivi" oli Aleksis Kiven syntymän 150-vuotisjuhlasta inspiraationsa saanut elokuva. Tarinan keskiössä on enemmän tai vähemmän omissa maailmoissaan elävä kirjastonhoitaja Helinä (Kristiina Elstelä), joka ohjaa kansalaisopiston näytelmäkerhoon sovitusta Kiven näytelmästä "Yö ja päivä". Hän kohtaa nuoruudenrakastettunsa Leon, jonka vaimo painostaa tätä luopumaan ”turhista” nuoruudenaikaisista näytelmäkirjailijan haaveista. Elokuva on lämminhenkinen ja hieman humoristinenkin kuvaus luovista ihmisistä, jotka asettuvat arkirealistisen maailman jähmeää järkeilyä vastaan.


title: Timo Linnasalo

text: Seuraavaa ohjausmahdollisuutta Linnasalo sai odottaa seitsemän vuotta. "Viiva vinita – tavallisen ihmisen museo" (1991) on näyttelijä Irma Junnilaisen varaan rakentuva yksinäisen naisen yksinpuhelu. Hänen esittämänsä Lotta astuu sisään Ravintola Kosmokseen, istuu pöytään ja lähtee tajunnanvirran voimalla käymään läpi elämäänsä. Monologi koostuu uhon, itseinhon ja itsesäälin elementeistä. Yhdessä päivässä kuvattu, seitsemästä otoksesta koostuva elokuva perustuu Ilpo Tuomarilan näytelmään, jonka Linnasalo oli ohjannut Helsingin Kaupunginteatterin Takaovi-näyttämölle.


title: Timo Linnasalo

text: Vuonna 1993 Linnasalo ohjasi Paavo Piskosen novelliin pohjautuvan lyhytelokuvan "Kaksi haukansilmää", jonka teemana oli isän ja pojan kohtaamattomuus.


title: Timo Linnasalo

text: Eeva-Liisa Mannerin näytelmään pohjautuva elokuva "Eros ja Psykhe" (1997) oli aihe, jota Linnasalo oli kypsytellyt jo 1980-luvun puolivälistä lähtien. Se on traaginen rakkaustarina nuoren tytön ja pojan välillä sekä mystinen tarina muistista sekä unen ja toden epäselvistä rajoista. Elämän lisäksi kuolema on läsnä elokuvassa. Linnasalon itsensä mukaan ihminen ei voi ymmärtää elämästä mitään, jos hän ei ymmärrä jotain kuolemasta. Linnasalo oli ohjannut "Eroksen ja Psykheen" Kuopion kaupunginteatteriin kymmenen vuotta aikaisemmin ja elokuvaversiossa hän tietoisesti käytti teatraalisia elementtejä niin näyttelijöiden replikoinneissa kuin koreografiassa.


title: Timo Linnasalo

text: Linnasalosta ei koskaan tullut suuren yleisön elokuvaohjaajaa. Hänen elokuvansa eivät olleet merkittäviä kassamagneetteja ja siksi Linnasalon oli aika ajoin vaikea saada rahoitusta elokuvilleen. Hän toimi ohjaajanuransa ohessa myös leikkaajana useissa elokuvissa. Tässä mielessä hänen filmografiansa on varsin ansiokas. Mukaan mahtuu Matti Ijäksen elokuva "Räpsy & Dolly eli Pariisi odottaa" (1990), Anssi Mänttärin elokuvat "Muuttolinnun aika" (1991) ja "Marraskuun harmaa valo" (1993) sekä Kari Paljakan elokuva "Eläville ja kuolleille" (2005).


title: Timo Linnasalo

text: Linnasalo toimi leikkaajana myös Aki Kaurismäen vuonna 2002 ilmestyneessä elokuvassa "Mies vailla menneisyyttä". Nähtyään sen turkkilainen ohjaaja Yeşim Ustaoğlu kiinnitti Linnasalon leikkaajaksi elokuvaansa "Bulutlari beklerken" (2003). Myöhemmin Linnasalo leikkasi myös Kaurismäen elokuvan "Le Havre" (2011).


title: Timo Linnasalo

text: Vuonna 1977 Linnasalo vastaanotti Kritiikin Kannukset -palkinnon dokumenttielokuvastaan "Kylä".


title: Timo Linnasalo

text: Linnasalo sai vuonna 1979 parhaan ohjauksen Jussi-palkinnon elokuvasta "Vartioitu kylä 1944". Hänet palkittiin parhaan leikkauksen Jussilla Aki Kaurismäen elokuvista "Mies vailla menneisyyttä" (2003) ja "Le Havre" (2012).


title: Timo Linnasalo

text: Viitasaaren elokuvaviikko palkitsi Linnasalon Humanismin kädellä elokuvasta "Päivää, herra Kivi". Hänet on myös palkittu usealla valtion laatutukipalkinnolla.


title: Adventure

text: Adventure tarkoittaa muun muassa seuraavia:


title: Walentin Chorell

text: Walentin Chorell (e. Sundqvist; 8. huhtikuuta 1912 Turku – 18. marraskuuta 1983 Helsinki) oli suomenruotsalainen kirjailija, näytelmäkirjailija ja elokuvakäsikirjoittaja.


title: Walentin Chorell

text: Walentin Chorellin äiti oli 22-vuotias leski Elisabet Sundqvist. Walentin kasvoi äitinsä kanssa, kunnes tämä avioitui vuonna 1918 hovimestari Karl A. Chorellin kanssa ja isäpuoli adoptoi pojan.


title: Walentin Chorell

text: Chorell suoritti ylioppilastutkinnon vuonna 1931 ja valmistui Helsingin yliopistosta filosofian maisteriksi vuonna 1934. Hänen kirjallinen uransa alkoi vuonna 1941, jolloin hän julkaisi runoteoksen "Vinet och lägeln". Lyriikka ei häntä kuitenkaan sen suuremmin innostanut, joten Chorell siirtyi hyvin nopeasti kirjoittamaan romaaneja, näytelmiä ja kuunnelmia. Läpimurtonsa hän teki näytelmällä "Fabian öppnar portarna" (1941). Psykologinen kerronta, jonka keskiössä on viettiensä vallassa toimiva ihminen, muodostui keskeiseksi teemaksi Chorellin tuotannossa. Tämä näkyi myös monissa elokuvasovituksissa, joita hänen romaaneistaan tehtiin, kuten William Markuksen ohjaamassa "Miriamissa" (1957).


title: Walentin Chorell

text: Chrorell oli yksi T. J. Särkän johtaman Suomen Filmiteollisuuden filmatuimpia kirjailijoita. Markuksen ohella hänen romaanejaan ja näytelmiään käänsi elokuviksi muun muassa Jack Witikka ("Mä oksalla ylimmällä", 1953; "Nukkekauppias ja kaunis Lilith", 1955; "Äidittömät", 1958). Chorell osallistui usein myös itse teostensa pohjalta tehtyjen elokuvien käsikirjoitustyöhön. Lisäksi hän toimi käsikirjoittajana Matti Kassilan film-noir-vaikutteisen jännityselokuvan "Varsovan laulu" (1953) yhtenä kolmesta käsikirjoittajasta (yhdessä Kassilan ja Juha Nevalaisen kanssa. Ruotsissa Chorellin tekstien pohjalta ovat syntyneet elokuvat "Hon kom som en vind" (ohj. Erik Faustman, 1952) ja "Kissat" (Kattorna, ohj. Henning Carlsen, 1965).


title: Walentin Chorell

text: 1960- ja 1970-luvun poliittisesti kärjistyneessä ilmapiirissä Chorell jäi hiukan sivuun, koska hänen teoksiaan ei pidetty riittävän yhteiskuntakriittisinä.


title: Walentin Chorell

text: Chorell kirjoitti uransa aikana yli sata teosta. Hän sai professorin arvonimen vuonna 1973.


title: Walentin Chorell

text: Chorellin puoliso vuodesta 1940 oli opettaja Ethel o.s. Bremer, ja heille syntyi tytär Eva-Cecilia.


title: Walentin Chorell

text: Chorell on haudattu Hietaniemen hautausmaan Taiteilijainmäelle. Helsingin Pohjois-Haagassa on Walentin Chorellin tie.


title: Gonagas Poker

text: Gonagas Poker oli kansainvälinen pokeria tarjoava peliyhtiö, joka toimi Boss Median pokeriverkossa.


title: Gonagas Poker

text: Gonagas.com:in pelivalikoimaan kuuluivat seuraavat pelit:Normaalien käteis- ja turnauspelien lisäksi Gonagas tarjoaa myös satelliittiturnauksia mm. WSOP, WPT ja EPT liveturnauksiin.


title: Zelenoborski

text: Zelenoborski (, joissakin suomalaisissa kartoissa paikkakunnasta on käytetty nimitystä "Ruhtinanlahti") on kaupunkimainen taajama ja kaupunkikunta Murmanskin alueen Kantalahden piirissä Venäjällä. Se sijaitsee Koutajärven itärannalla lähellä Knäsöin rautatieasemaa 30 kilometriä Kantalahdesta etelään. Taajamassa on 6 800 ja kunnassa 7 700 asukasta (vuonna 2009).


title: Zelenoborski

text: Zelenoborskin kunnan pinta-ala on 2 054,08 neliökilometriä. Se rajoittuu lännessä Kantalahden piirin Zaretšenskin kuntaan, pohjoisessa Kantalahteen, idässä Murmanskin alueen Turjan piiriin sekä etelässä Karjalan tasavaltaan. Pinta-alasta 97,3 % on metsää.


title: Zelenoborski

text: Seudulla virtaa Koutajoki, joka muodostaa Koutajärven eli Knäsöin tekojärven. Kunnan alueella sijaitsee osa Kantalahden luonnonpuistosta sekä neljä luonnonmuistomerkkiä. Hyötykaivannaisiin kuuluvat diatomiitti, graniitti, gabronoriitti, hiekka ja sora.


title: Zelenoborski

text: Keskustaajaman lisäksi kuntaan kuuluvat Knäsöin ja Koudan kylät, Lesozavodskin ja Pajakannan asutukset sekä Koudan ja Žemtšužnajan rautatieasemat. Asukasmäärä on vähentynyt voimakkaasti 2000-luvulla. Huvila-asutusta on Koudan kylässä sekä autioiksi jääneissä Lopskajan, Paasman ("Pažma") ja Severnyin entisissä asutuskeskuksissa. Vuoden 2010 väestönlaskennan mukaan kunnan asukkaista 91 % on kansallisuudeltaan venäläisiä, 3 % karjalaisia, 2 % ukrainalaisia ja 2 % valkovenäläisiä.


title: Zelenoborski

text: Taajama on perustettu Knäsöin vesivoimalaitoksen rakentamisen yhteydessä vuonna 1951.


title: Zelenoborski

text: Zelenoborskin kautta kulkee Muurmannin rata sekä Pietarin ja Murmanskin välinen M18-valtatie. Rautatiellä on Knäsöin, Koudan ja Pajakannan asemat. Rutšji Karelskijesta haarautuu sivurata Alakurttiiin. Taajamasta on linja-autoyhteydet Lesozavodskiin ja Kantalahteen. Knäsöin kylästä liikennöi linja-auto Knäsöin asemalle.


title: Zelenoborski

text: Kunnan talous perustuu sähköntuotantoon, puunjalostukseen ja rautatieliikenteeseen. Zelenoborskissa toimii Knäsöin vesivoimalaitos, Koutajärven metsänhoitoalueen konttori, metsäteollisuusyritys Zeljonyi Bor, varuskunta ja puunjalostusta harjoittava vankeinhoitolaitoksen työsiirtola. Knäsöin asema on rautatiepiirin keskus. Knäsöin kylässä on kalanviljelylaitos.


title: Zelenoborski

text: Taajamassa toimii kolme lastentarhaa, kaksi keskikoulua, parantolakoulu, lasten taide- ja tiedekoulut, lasten luomistyön keskus, ammattikoulu ja lastenkoti. Terveyspalveluihin kuuluu kaupunginsairaala poliklinikkoineen. Kulttuurilaitoksia ovat kunnan keskuskulttuuritalo, Vostokin kulttuuritalo ja kunnan keskuskirjasto.


title: Zelenoborski

text: Kunnan keskustaajama koostuu varsinaisesta Zelenoborskin taajamasta sekä kolmesta muusta osasta, joiden nimet ovat Lesobirža, Podtaibola ja Zaton. Asuinrakennukset ovat etupäässä huonokuntoisia yksi–kolmekerroksisia puutaloja. Lisäksi on muutamia viisikerroksisia kerrostaloja. Palvelut ovat keskittyneet Zelenoborskin ja Lesobiržan keskustoihin. Tuotantolaitokset sijaitsevat pohjois- ja lounaisosissa.


title: Zelenoborski

text: Koudan kylässä sijaitsee 1600-luvulla rakennettu Pyhän Nikolauksen kirkko kellotapuleineen ja aitoineen. Kirkko on lajissaan ainutlaatuinen rakennusmuistomerkki ja federaation tason suojelukohde. Kylässä on myös seudun vanhimpiin kuuluva, vuonna 1896 perustettu sääasema.


title: Toivo Kaario

text: Toivo Juhani Kaario (7. kesäkuuta 1912 Helsinki – 20. lokakuuta 1970 Tampere) oli suomalainen insinööri ja keksijä, joka kehitteli 1930-luvulta lähtien pintaliitäjiä rakentaen niistä useita prototyyppejä.


title: Toivo Kaario

text: Kaarion vanhemmat olivat insinööri "Hugo Johannes Kaario" ja "Iida Maria Appelqvist". Perheessä oli neljä lasta joista Toivo oli vanhin. Kaario pääsi ylioppilaaksi Töölön yhteiskoulusta 1931 ja suoritti asevelvollisuutensa Santahaminassa 1931–1932. Kaario oli rakentanut lennokkeja jo 14-vuotiaasta saakka ja jo kouluvuosina hän oli päättänyt ryhtyä lentokonesuunnittelijaksi. Kouluaikanaan hän ystävystyi Nuoren Voiman liiton ylijohtaja Ilmari Jäämaan kanssa ja pääsi mukaan tämän kirjaan esittelemään suunnittelemiaan lennokkeja.


title: Toivo Kaario

text: 1930 Kaario rakensi luokkatoverinsa "Ensio Nuortevan" kanssa autolla hinattavan kevyen liitolentokoneen joka kantoi yhden miehen. Asevelvollisuusaikanaan Kaario tutustui moottorirekiin joilla talvisaikaan liikennöitiin merenjäällä Santahaminan ja kantakaupungin välillä. Näistä laitteista Kaario sai keväällä 1932 ajatuksen kehittää maavaikutusta (ground effect) hyväksikäyttävä pintaliitäjä ja hän suunnitteli maavaikutukseen perustuvan patosiiven sekä rakensi jo pienoismallinkin tällaisesta laitteesta.


title: Toivo Kaario

text: Päästyään armeijasta Kaario yhdessä Esko Nuortevan kanssa perusti 1932 "KaNu"-lennokkitehtaan joka valmisti balsapuusta tehtyjä lennokkien rakennussarjoja alan harrastajille. Tämä yritys siirtyi 1937 Suomen Ilmapuolustusliiton hallintaan. 1934 Kaario aloitti koneinsinööriopinnot Teknillisessä Korkeakoulussa. Talvella 1934–1935 hän rakensi ensimmäisen pintaliitäjäprototyypin, "Pintaliitäjä N:o 1":en. Tätä prototyyppiä testattiin autohinauksessa Taivallahden jäällä tammikuussa 1935. Kaario haki samaan aikaan patenttia kehittämälleen patosiivelle ja patentti 18630/1935 myönnettiin hänelle marraskuussa 1939.


title: Toivo Kaario

text: Ensimmäisestä prototyypistä saatujen testikokemusten perusteella Kaario rakensi myös toisen prototyypin, "Patosiipi N:o 2":n, jota hän testasi vuosina 1935–1936. Kaario alkoi tämän jälkeen kehittää vedessä kulkevaa pintaliitäjätyyppiä ja rakensi useita pienoismalleja testejä varten. Koska patosiivellä oli lähes olematon liikkeellelähtökyky maan pinnalta Kaario kehitti "kellosiiven" jossa siipenä toimivan matalareunaisen laatikon sisään puhallettiin ilmaa moottorin pyörittämällä potkurilla. Tämä ilmavirtaus sai aikaan laatikon sisälle ylipaineen joka irrotti sen maasta leijumaan ilmasta. Kellosiipi pystyi leijumaan ilmassa mutta sen etenemiskyky oli heikko.


title: Toivo Kaario

text: Talvisodan aikana Kaario toimi jalkaväessä joukkueenjohtajana ja osallistui taisteluihin Karjalan kannaksella Summassa, "Suursuolla", "Kattilaojalla" ja "Leipäsuolla". Purjelentoa ennen sotaa harrastanut Kaario oli mukana Ilmavoimien pääsykokeissa mutta hän ei päässyt lentäjäkoulutukseen puutteellisen näkökyvyn takia. Sodan jälkeen Kaario ylennettiin luutnantiksi heinäkuussa 1940. Syksyllä 1940 hän jatkoi opintojaan Teknillisessä Korkeakoulussa ja valmistui insinööriksi joulukuussa 1940. Opintojensa loppuvaiheessa Kaario siirtyi Valtion Lentokonetehtaan palvelukseen koekäyttöinsinööriksi ensin Tampereelle ja vuonna 1941 joksikin aikaa Kokkolaan. Kaario johti kokeita joilla pyrittiin selvittämään erilaisten bensiini–sprii seosten käyttökelpoisuutta lentokonemoottorien polttoaineena. Kotimaisen spriin käytöllä olisi voitu vähentää tuontibensiinin tarvetta.


title: Toivo Kaario

text: Kaario oli koko jatkosodan ajan Tampereella Valtion Lentokonetehtaalla suunnitteluinsinöörinä. Hän oli kuitenkin suurimman osan ajasta 1942–1944 opiskelemassa lentokonemoottorien suunnittelua Charlottenburgin teknillisessä korkeakoulussa Berliinissä yhdessä kahden muun suomalaisinsinöörin kanssa. Tarkoituksena oli että nämä kolme insinööriä olisivat opintojensa jälkeen johtaneet uuden lentokonemoottoritehtaan rakentamista Suomeen. Komennuksen päätyttyä helmikuussa 1944 Kaario palasi Tampereelle mutta siirtyi heinäkuussa työhön valmistumisvaiheessa olevaan Linnavuoren moottoritehtaaseen Siuroon.


title: Toivo Kaario

text: Linnavuoressa Kaario oli aluksi suunnittelemassa lentokonemoottorien koekäyttölaitosta. Kun tehdas syksyllä 1944 siirtyi lentokonemoottorien valmistuksesta ja korjauksista sotakorvaustuotteiden valmistukseen Kaario nimitettiin johtamaan tehtaan tarkastamoa. Tarkastamo huolehti saapuvan ja lähtevän tavaran tarkastuksista, laadunvalvonnasta, koekäytöistä yms. Tässä tehtävässä Kaario toimi vuoteen 1955 saakka.


title: Toivo Kaario

text: Vuosina 1955–1962 Kaario oli tehtaan Lentomoottorikorjaamon päällikkönä ja ainoana insinöörinä. Tässä vaiheessa Linnavuoren tehtaan tuotanto oli jo selvästi painottunut dieselmoottorien valmistukseen ja lentokonemoottorien korjaus muodosti enää pienen osan koko tehtaan tuotannosta. Kaarion aikana korjaamo laajensi toimintaansa mäntämoottorien korjauksesta myös suihkumoottorien ja niiden lisälaitteiden korjaustyöhön. Viimeksi Kaario toimi 1962–1970 lentomoottoriosaston tarkastamon johdossa valvoen muun muassa korjattujen moottorien koekäytöt.


title: Toivo Kaario

text: Kaario jatkoi sodan jälkeen vakinaisen työnsä ohella pintaliitäjien tutkimusta ja kehittelyä. Vuosina 1945–1949 hän rakensi kellosiivestä aikaisempien pienoismallien pohjalta täysikokoisen prototyypin jonka voimanlähteenä oli 2-sylinterinen Harley-Davidson moottoripyörän moottori. Tätä laitetta testattiin 1949 ensin maalla Härmälän lentokentän kupeessa ja sitten veden päällä Siurossa. Kaario sai kellosiivelle patentin joulukuussa 1952. Kellosiivellä ja englantilaisten 1959 esittelemällä hovercraft-aluksella oli se ero että hovercraftissa oli korkea joustavasta materiaalista tehty reunarakenne jonka aluksen alle puhalletun ilman aikaansaama ilmanpaine piti pullistettuna kun taas kellosiivessä oli jäykkä vanerireunus jonka alaosassa oli kumitiiviste. Hovercraft saattoi liikkua epätasaisellakin alustalla mutta sen nopeus oli pienempi kuin kellosiivellä.


title: Toivo Kaario

text: Seuraavaksi Kaario halusi yhdistää samaan laitteeseen kellosiiven leijuntakyvyn ja patosiiven hyvät kulkuominaisuudet. Tätä varten hän alkoi 1950-luvun lopulla kehittää uutta prototyyppiä nimeltä "Pintaliitäjä N:o 8". Hän sai kesällä 1959 Linnavuoren tehtaan omistaneen Valmet Oy:n johdon kiinnostumaan hankkeesta ja Valmet lupasi rahoittaa prototyypin rakentamisen. Prototyyppi rakennettiin Linnavuoren tehtaan lentokonemoottorikorjaamossa 1959–1960. Samoihin aikoihin Kaario pääsi esittelemään työtään 21.–23. lokakuuta 1959 Princetonin yliopistossa Yhdysvalloissa pidetyssä kansainvälisessä "Symposium on Ground Effect Phenomena" asiantuntijakokouksessa. Esitelmän seurauksena Kaario sai monia kansainvälisiä yhteydenottoja.


title: Toivo Kaario

text: Prototyyppi valmistui kevättalvella 1960 ja ensimmäinen koeajo sillä tehtiin 11. maaliskuuta tehtaan vieressä sijaitsevan Jokisjärven jäällä. Koeajossa pintaliitäjä saavutti noin 45 kilometrin tuntinopeuden ja toimi odotetulla tavalla. Koeajoja jatkettiin maalis-huhtikuun ajan jäällä ja maalla. Vedessä prototyyppi ei vielä toiminut liian heikkotehoisen 30 hevosvoiman moottorin takia. Kesästä 1960 lähtien Valmet kävi myös neuvotteluja pintaliitäjän prototyypistä kiinnostuneen Yhdysvaltain armeijan edustajien kanssa.


title: Toivo Kaario

text: Syksyllä 1960 prototyyppiin vaihdettiin tehokkaampi 53 hevosvoiman Porsche-teollisuusmoottori ja tammikuussa 1961 päästiin koeajoja taas jatkamaan Jokisjärven jäädyttyä. Laite saavutti tasaisella lumipinnalla 2 hengen kuormalla noin 80 kilometrin tuntinopeuden. Ongelmia aiheutti lähinnä tärinä ajettaessa epätasaisella alustalla. Prototyyppiä arvioinut Valmetin toimikunta piti suurimpana ongelmana sitä että yli 20 cm korkeat esteet haittasivat ajoa tai estivät sen jopa kokonaan. Toukokuussa 1961 Kaario teki Valmetin pyynnöstä suunnitelman 100 tonnin painoisesta pintaliitäjästä joka olisi tarkoitettu Itämeren liikenteeseen. Tämän aluksen matkanopeus olisi ollut 160–200 kilometriä tunnissa.


title: Toivo Kaario

text: Pintaliitäjän koeajot veden pinnalla aloitettiin heinäkuussa 1961 Jokisjärvellä. Ensimmäinen koeajo oli 7. heinäkuuta jolloin pintaliitäjä lensi noin 10 sekuntia täysin irti vedenpinnasta. Seuraavana päivänä tehdyn koeajon aikana tapahtui kuitenkin onnettomuus kun pintaliitäjä törmäsi koeajon aikana järvellä moottoriveneeseen. Moottoriveneessä olleista neljästä henkilöstä yksi kuoli ja kaksi loukkaantui. Pintaliitäjää ohjannut Kaario sai pieniä naarmuja törmäyksessä mutta pintaliitäjä tuhoutui kokonaan. Onnettomuuteen myötävaikutti se että pintaliitäjän ohjaajalla oli huono näkyvyys eteenpäin. Onnettomuuden synnyttämä julkisuus aikaansai myös sen että Valmet Oy vetäytyi pois projektista. Onnettomuutta seuranneessa oikeudenkäynnissä Kaario tuomittiin 20. syyskuuta 1962 Tampereen raastuvanoikeudessa 2 kuukauden ehdolliseen vankeusrangaistukseen ja maksamaan 420 000 markan vahingonkorvaukset.


title: Toivo Kaario

text: Onnettomuuden jälkeen pintaliitäjän kehitystyö päättyi mutta Kaario jatkoi 1960-luvulla vielä artikkeleiden kirjoittamista ja erilaisten ideoiden kehittelyä. Hän suunnitteli 1966 muun muassa ilmatyynyjunaa joka olisi liikkunut kourun muotoisella radalla. Kaario seurasi myös ulkomailla tapahtuvaa pintaliitäjien kehittelytyötä. 1970 hänet valittiin alan järjestön "The International Air Cushion Engineering Societyn" ensimmäiseksi kunniajäseneksi. Toivo Kaario kuoli 58-vuotiaana lyhyen sairauden jälkeen lokakuussa 1970. Hänet on haudattu Tampereen Kalevankankaan hautausmaalle.


title: Pekko Pesonen

text: Pekko Pesonen (s. 1976 Hämeenlinna) on suomalainen elokuva- ja televisiokäsikirjoittaja ja dramaturgi.


title: Pekko Pesonen

text: Pesonen valmistui käsikirjoittajaksi Taideteollisen korkeakoulun elokuvataiteen osastolta vuonna 2002. Hän on käsikirjoittanut muun muassa elokuvat "Lapsia ja aikuisia" (2004) ja "Tyttö sinä olet tähti" (2005) ja "Napapiirin sankarit" (2010), josta hän sai vuoden 2011 parhaan käsikirjoituksen Jussin. Pesonen käsikirjoitti myös elokuvan jatko-osat "Napapiirin sankarit 2" (2015) ja Napapiirin sankarit 3 (2017). Vuonna 2016 saivat ensi-iltansa hänen käsikirjoittamansa elokuvat "Jättiläinen" ja "Onnenonkija".


title: Pekko Pesonen

text: Vuonna 2008 Pesonen voitti parhaan draamakäsikirjoituksen Venla-palkinnon "Veljet"-minisarjan käsikirjoituksesta. Samana vuonna toinen Pesosen kirjoittama minisarja "Sitoutumisen alkeet" voitti parhaan fiktion KOURA-palkinnon. Elokuussa 2016 Pesoselle myönnettiin valtion viisivuotinen elokuva-alan taiteilija-apuraha.


title: Pekko Pesonen

text: Pesonen toimi yhtenä käsikirjoittajana televisioelokuvassa "Gourmet Club" (2004). Hän on ollut mukana käsikirjoittamassa myös televisiosarjoja "Käenpesä", "Osasto 5", "Sairaskertomuksia" ja "Pääroolissa". Lisäksi Pesonen on toiminut dramaturgina useissa televisio- ja elokuvatuotannoissa, sekä "KOMteksti" -käsikirjoitushautomossa.


title: Pekko Pesonen

text: Pesonen on toiminut puheenjohtajana Käsikirjoittajien killassa, johon kuuluu yli 80 suomalaista elokuva- ja televisiokäsikirjoittajaa. Pesosen käsikirjoittamista käsittelevä blogi Courier New ilmestyi vuosina 2010–2011 Ylen Kohtaus -sivustolla. Hän jatkoi blogia Suomileffa-sivustolla vuosina 2012–2014.


title: Valokaarirele

text: Valokaarirele on suojarele, jota käytetään toteamaan valokaarivika sähköasemalla sijaitsevissa kojeistoissa. Valokaarireleen toiminta perustuu tyypillisesti valokaaressa syntyvän valon havaitsemiseen ja vika yleensä varmistetaan mittaamalla vikavirta samanaikaisesti.


title: Valokaarirele

text: Valokaarioikosulun seuraukset pien- ja keskijännitekojeistoissa voivat olla vakavia. Valokaari voi tuhota arvokkaita laitteita ja aiheuttaa pitkäaikaisia ja kalliita seisokkeja. Lisäksi valokaari voi aiheuttaa vakavia vammoja henkilöstölle.


title: Valokaarirele

text: Valokaari voi syntyä esimerkiksi eristysvian, laitteen virheellisen toiminnan, väärien väylä tai kaapeliliitosten, ylijännitteen, syöpymisen, likaantumisen, kosteuden, ferroresonanssin (mittamuuntajat) ja jopa sähköisen kuormituksen aiheuttaman vanhenemisen seurauksena. Useimmat näistä tekijöistä voidaan ehkäistä asianmukaisella huollolla. Varotoimenpiteistä huolimatta inhimilliset erehdykset voivat johtaa valokaarivikoihin.


title: Valokaarirele

text: Jotta valokaaren vaikutukset saadaan minimoitua, on tärkeää että se huomataan mahdollisimman nopeasti. Valokaari, joka kestää 500 ms, voi aiheuttaa vakavia vaurioita laitteistolle. Alle 100 ms:n valokaaren aiheuttamat vahingot ovat usein vähäisempiä. Jos taas valokaari sammutetaan alle 35 ms:ssa, vahinko on miltei olematon.


title: Valokaarirele

text: Tavallisimmin käytetty kiskostonsuojareleistys voi olla liian hidas varmistamaan valokaarivikojen eliminoimisen turvallisen ajan kuluessa. Esimerkiksi syötön katkaisijaa ohjaavan ylivirtareleen toiminta-aikaa voidaan joutua viivästyttämään satoja millisekunteja selektiivisyyden takia. Viive on vältettävissä käyttämällä oikein valittua valokaarisuojausta. Parhaimmilta valokaarireleiltä vikatilanteen havaitsemiseen menee pari kolme millisekuntia, johon katkaisijan toiminta-aika lisättynä, saadaan kokonaisaika suojauksen toiminnalle.


title: Valokaarirele

text: Lisäksi valokaarisuojalla voidaan estää jälleenkytkennät kaapelitilassa tapahtuvien vikojen yhteydessä.


title: Valokaarirele

text: Valokaarireleet, yleisen käsityksen mukaan, on suunniteltu ilmaeristeisten pien- ja keskijännitekojeistojen suojaukseen. Valokaarireleistyksessä on yleensä erilaisia yksiköitä toimintatarkoituksesta riippuen. Eri yksiköiden avulla voidaan käyttää useampia sensorikuituja ja/tai linssityyppisiä sensoreita ja ulottaa suojaus siten laajemmalle alueelle. Valokaarireleessä kaytetään usein tavallisen releen laukaisukoskettimelle asetetut kriteerit täyttävää puolijohdetekniikkaan perustuvaa laukaisulähtöä. Tämä mahdollistaa suojaukselle erittäin nopean toiminnan.


title: Marko Leino

text: Marko Leino (s. 8. syyskuuta 1967 Hyvinkää) on suomalainen kirjailija ja elokuvakäsikirjoittaja.


title: Marko Leino

text: Leino palkittiin ensimmäisestä novellikokoelmastaan "Miehen tehtävä" (1999) Kalevi Jäntin palkinnolla. Tämän jälkeen hän on kirjoittanut muun muassa romaaneja sekä elokuva- ja televisiosarjakäsikirjoituksia Solar Filmsille, Vertigolle ja Snapper Filmsille. Hän on laatinut käsikirjoitukset muun muassa elokuviin "Minä ja Morrison" (2002), " Matti" (2006), "Joulutarina" (2007) ja "Kotirauha" (2011). Viimeksi mainitut perustuvat Leinon omiin alkuperäisromaaneihin. Elokuvien lisäksi hän on käsikirjoittanut myös televisiosarjat "Morsian" (2008) ja "Alamaailma" (2010–2011).


title: Marko Leino

text: Leino palkittiin vuonna 2010 Vuoden johtolanka -palkinnolla romaanistaan "Ansa".


title: Marko Leino

text: Leinon proosateoksia on käännetty kuudelletoista kielelle.


title: Bohnanza

text: Bohnanza on Uwe Rosenbergin vuonna 1997 suunnittelema korttipeli. Pelissä on tarkoituksena saada mahdollisimman paljon kolikoita myymällä papuja. Peli on suunniteltu kahdesta seitsemään pelaajan pelattavaksi. Peli koostuu 154:stä papukortista.


title: Bohnanza

text: Papuja istutetaan palstoille, ja riittävän määrän papuja saatuaan pelaaja voi myydä pavut. Papuja on yhtätoista erilaista, ja mitä vähemmän tiettyjä papuja pelissä on, sen arvokkaampia ne ovat. Pelissä voi myös ostaa lisäpalstoja.


title: Bohnanza

text: Bohnanza-pelissä on 12 lisäosaa:Suurin osa lisäosista, kuten esimerkiksi Bohnaparte, tarvitsee itse Bohnanza-pelin toimiakseen. High Bohn -lisäosa ei välttämättä vaadi Bohnanza-pakkaa, mutta sitä suositellaan käytettäväksi lisäosan korttien vähyyden vuoksi.


title: Paavo Nurmi Games

text: Paavo Nurmi Games on Turussa vuosittain järjestettävä yleisurheilutapahtuma. Turun Urheiluliitto järjesti ensimmäiset Paavo Nurmen kisat turkulaisen suurjuoksija, Paavo Nurmen, 60-vuotissyntymäpäivälahjaksi 13. kesäkuuta 1957. Perinne on siitä lähtien jatkunut lähes katkeamattomana ja tapahtuma on joka kesä ollut yksi Turun urheilupuiston päätapahtumista. Turun urheilupuiston pääareena nimettiin kesäkuussa 1997 Paavo Nurmen stadioniksi osana Nurmen 100-vuotisjuhlavuoden tapahtumia. Tapahtuma on osa myös laajempaa urheilutapahtumien Paavo Nurmi -viikkoa. Nykyisin tapahtuman järjestelyistä vastaavat Turun Urheiluliitto, TuTo ja Turun Weikot yhteistyössä kesällä 2013 perustetun Paavo Nurmi Turku Oy:n kanssa. Vuoden 2018 kisat järjestettiin Turussa 5. kesäkuuta.


title: Paavo Nurmi Games

text: Vuonna 2013 perustettiin Paavo Nurmi Turku Oy, jonka tehtävänä on säilyttää Paavo Nurmen kulttuuri- ja urheiluperintöä monipuolisella ja kiinnostavalla tavalla. Uuden yhtiön omistavat paikalliset urheiluseurat, Suomen Urheiluliitto Oy, Turun kaupunki ja Paavo Nurmen poika Matti Nurmi. Yhtiön tavoitteena on rakentaa Paavo Nurmi Gamesista maailmanlaajuisesti kilpailukykyinen tapahtumakokonaisuus. Kunnianhimoisena tavoitteena on nostaa vuonna 2017 uudistuva Paavo Nurmi Games kansainväliseen IAAF:n Timanttiliiga -sarjaan. Syksyllä 2013 tavoitteesta toteutui ensimmäinen askel, kun Euroopan yleisurheiluliitto nosti vuoden 2014 kisatapahtuman osaksi liiton korkeimpaa EA Premium Permit Meeting -sarjaa.


title: Paavo Nurmi Games

text: IAAF:n kilpailurankingin perusteella Paavo Nurmi Games oli vuonna 2015 34. paras yksipäiväinen tai kutsukilpailu maailmassa. Pisteitä rankingissa jaetaan saavutettujen tulosten, osallistujien tason ja maailmanennätysten perusteella.


title: Paavo Nurmi -tapahtumaviikko

text: Paavo Nurmi -tapahtumaviikko on juoksijalegenda Paavo Nurmen mukaan nimetty kesäisin Turussa järjestettävä liikuntatapahtuma. Tapahtumaviikko on järjestetty vuodesta 1997 lähtien, mutta sen päätapahtumat ovat huomattavasti vanhempia.


title: Paavo Nurmi -tapahtumaviikko

text: Paavo Nurmi -tapahtumaviikon päätapahtumat ovat Paavo Nurmi Marathon -juoksukilpailu ja Paavo Nurmi Games -yleisurheilukilpailu.


title: Jericho (korttipeli)

text: Jericho on saksalaisen Tom Lehmannin suunnittelema ja Abacusspielen kustantama peli. Peli on tarkoitettu 3–5 pelaajalle.


title: Jericho (korttipeli)

text: Pelissä on tavoitteena rakentaa mahdollisimman pitkiä muureja erilaisia kortteja käyttäen. Vastustaja voi kuitenkin sabotoida muurin rakentamista. Pelin lopussa eniten kortteja kerännyt pelaaja on voittaja. Yksi pelikierros kestää noin 15 minuuttia. Sattumanvaraisuus on suuressa osassa pelissä.


title: Shine On You Crazy Diamond

text: Shine On You Crazy Diamond on brittiläisen rock-yhtyeen Pink Floydin vuoden 1975 albumilla "Wish You Were Here" julkaistu yhdeksänosainen kappalekokonaisuus. Kappale on jaettu kahdeksi eri raidaksi, jotka on sijoitettu albumin alkuun ja loppuun. Sen sanoitukset ovat kunnianosoitus yhtyeen perustajajäsenelle Syd Barrettille, joka toimi yhtyeen keulakuvana 1960-luvulla, mutta hänet erotettiin, koska hän ei pystynyt toimimaan yhtyeessä heikenneen mielenterveytensä takia.


title: Shine On You Crazy Diamond

text: Kappale on julkaistu myös lyhennettynä versiona kokoelmalla "", jossa molemmat osat on sulautettu yhdeksi raidaksi.


title: Paavo Nurmi Marathon

text: Paavo Nurmi Marathon on kesäisin Turussa järjestettävä maratonjuoksutapahtuma. Se kerää vuosittain yli 3 000 osallistujaa. Ensimmäinen Paavo Nurmi Marathon järjestettiin kesällä 1992. Lupa Maratonin nimen käyttöön pyydettiin Paavo Nurmen pojalta, Matti Nurmelta. Kun lupa saatiin, oli se viimeinen silaus sille, että Turun Urheiluliitto alkoi järjestää Paavo Nurmi Marathonia.


title: Paavo Nurmi Marathon

text: Marathonilla voi osallistua 10 kilometrille, puolimaratonille tai täysmaratonille. Eniten osallistujia on vuosittain puolimaratonilla. Juoksun reitti kulkee Turun keskustassa ja Ruissalon saaressa ohittaen muun muassa Aurajokirannan, Wäinö Aaltosen suunnitteleman Paavo Nurmen patsaan ja kaupungin keskustan.


title: Paavo Nurmi Marathon

text: 28. Paavo Nurmi Marathon järjestetään 18. elokuuta 2019. Vuoteen 2017 asti maraton järjestettiin kesä–heinäkuun vaihteessa ja vuodesta 2018 lähtien se on järjestetty elokuussa.


title: Ataraksia

text: Ataraksia () oli antiikin kreikkalaisen filosofian ja erityisesti hellenistisen filosofian termi, joka tarkoitti mielenrauhaa. Stoalaisille "ataraksia" oli synonyymi ainoalle todelliselle onnellisuudelle, jonka ihminen saattoi saavuttaa. Se kuvasi tasapainoista, muusta maailmasta erillistä mielentilaa, joka osoitti etääntymistä materiaalisesta maailmasta ja nautti kaikista filosofian hedelmistä. Pyrrhon ja Epikuros käyttivät termiä "ataraksia" kuvaaman vapautta huolista tai liiallisista haluista. Epikurokselle se oli keskeinen osa "hēdonēa" eli nautintoa.


title: Luettelo tuuliturbiinien valmistajista

text: Eivät enää toiminnassa


title: Ptolemaios IX

text: Ptolemaios IX Soter II (, kuoli vuonna 80 eaa.) lisänimeltään Lathyros (”kikherne”) oli Egyptin faarao vuosina 116–107 eaa. ja 88–81 eaa. Hän oli Ptolemaiosten hallitsijasuvun jäsen. Hänen isänsä oli Ptolemaios VIII ja hänen äitinsä oli Kleopatra III.


title: Ptolemaios IX

text: Ennen kuolemaansa Ptolemaios VIII toivoi, että Kleopatra III hallitsisi yhdessä jonkun heidän poikansa kanssa. Kleopatra III olisi halunnut valita Ptolemaios X Aleksanterin, mutta joutui etupäässä aleksandrialaisten painostuksesta valitsemaan Ptolemaioksen hallitsijakumppanikseen. Ptolemaios IX nai siskonsa Kleopatra IV:n, mutta Kleopatra III pakotti heidät eroamaan ja järjesti uuden avioliiton Ptolemaioksen ja tämän nuoremman siskon Kleopatra Selene I:n kanssa.


title: Ptolemaios IX

text: Noin vuonna 107 eaa. Kleopatra III syrjäytti poikansa ja väitti, että tämä oli aikonut murhata hänet. Ptolemaios pakeni Kyprokselle. Samalla Ptolemaios Aleksanteri palasi Egyptiin hallitsemaan äitinsä kanssa. Kleopatran kuoleman jälkeen - eräiden lähteiden mukaan Ptolemaios Aleksanterin murhattua hänet - aleksandrialaiset syrjäyttivät Ptolemaios Aleksanterin ja Ptolemaios IX sai palata Egyptiin. Ptolemaios IX hallitsi Egyptiä kuolemaansa asti vuonna 80 eaa. Ptolemaioksen jälkeen Egyptiä hallitsi kuukauden ajan hänen tyttärensä Berenike III. Ptolemaios X Aleksanterin poika Ptolemaios XI Aleksanteri II, murhasi kuitenkin pian Bereniken.


title: David Spade

text: David Wayne Spade (s. 22. heinäkuuta 1964 Birmingham, Michigan, Yhdysvallat) on yhdysvaltalainen näyttelijä.


title: David Spade

text: Spade tuli tunnetuksi 1990-luvulla televisiosarjasta "Saturday Night Live". Vuosina 1997–2003 hän näytteli "Ammu vaan!" -sarjassa Dennis Finchiä. Sittemmin hän on näytellyt televisiosarjoissa "Teinitytön kasvatusopas" ja "Suhdekoukerot". Hän on myös näytellyt muun muassa elokuvissa "Tommy Boy", "Coneheads", "Musta lammas", "Oikeesti aikuiset", "Oikeesti aikuiset 2", "", "" ja "Superaistit" sekä ääninäytellyt elokuvassa "Keisarin uudet kuviot" ja pelissä "". Spade sai tähden Hollywood Walk of Famelle vuonna 2003.


title: Joensuun Laulurinne

text: Joensuun Laulurinne on suuri kesäjuhlakeskus Joensuussa Mehtimäen alueella, Pyhäselän rannassa. Katetun suuren Laulurinteen eli laululavan lisäksi alueeseen kuuluu 3,5 hehtaarin yleisökenttä.


title: Joensuun Laulurinne

text: Laulurinne oli konserttien pitopaikka Joensuun Laulujuhlien aikaan vuoteen 1997 saakka. Lisäksi siellä on pidetty suuria kuorotapahtumia. Suurin vuotuinen tapahtuma on Ilosaarirock heinäkuussa sekä Lasten Suomen Suven avaus touko-kesäkuun vaihteessa, kouluviikon viimeisenä perjantaina.


title: Joensuun Laulurinne

text:
Laulurinne on aivan Joensuun keskustan tuntumassa. Sen välittömässä tuntumassa on Linnunlahden leirintäalue, Joensuun ravirata, jota käytetään leirintäalueena ja Joensuu-areena ja Joensuun jäähalli ja koko Mehtimäen alue.
Laulurinne on 3 000 neliön suuruinen rinteeseen tehty rakennelma, jonka leveys on 100 metriä ja korkeus 18 metriä. Portaita rinteessä on 25. Katetussa rinteessä on 6 000 istumapaikkaa tai 10 000 seisomapaikkaa. Edustan yleisökenttä on noin 3,5 hehtaaria. Laulurinteellä ei ole pysyviä huolto- ja sosiaalitiloja, mutta Laulurinteen vieressä on raviradan tilat.


title: Joensuun Laulurinne

text: Joensuun kaupunki ajoi täytemaat Linnunlahden matalille rannoille 1950–1970-luvuilla. Ensin täytemaalle rakennettiin ravirata 1970-luvulla. Laulurinne-idea syntyi 1980-luvun alussa Laulujuhla-suunnitelmien myötä. Laulurinne valmistui käyttöön vuonna 1985. Pyhäselän rannan takarinne on kunnostettu 1990-luvun puolivälissä.


title: Speak to Me

text: Speak to Me on progressiivisen rock-yhtyeen Pink Floydin vuoden "The Dark Side of the Moonin" aloitusraita. Siinä ei ole muuta kuin sydämentykytystä ja muita tausta- ja hälyääniä, kappale on intro seuraavalle raidalle "Breathe". Speak to Men lopussa voi kuulla taustalla Clare Torryn lyhyen kiljuntaosuuden. Torry esiintyy albumin kappaleessa The Great Gig in the Sky, jossa hän improvisoi koko laulun.


title: Speak to Me

text: Merkittäviä nauhaefektejä raidalla ovat:


title: Arete

text:
Aretē (, "hyve") oli keskeinen käsite antiikin kreikkalaisessa kulttuurissa ja filosofiassa. Kreikkalainen kasvatus (paideia) korosti hyveellisyyden merkitystä. Arkaaisen kauden kreikkalaisessa aristokraattisessa kulttuurissa hyveellisyys merkitsi luonteen hyvyyttä ja erinomaisuutta. Varhaisessa muodossaan käsite oli sidottu päämäärän tai tarkoituksen täyttämiseen. Näin sen merkitys vaihtui kohteen mukaan. Ihmisen hyveellisyys merkitsi eri asiaa kuin hevosen hyve. Ihmisen kohdalla hyveellisyys liittyi ihmisen täysien kykyjen mukaan elämiseen. Hevosen kohdalla sanaa saatettiin käyttää esimerkiksi hevosten juoksunopeudesta.
Areten henkilöitymänä oli jumalatar Arete, joka oli sovun jumalattaren Harmonian sisar. Arete oli myös muun muassa Aristippoksen tyttären Arete Kyreneläisen sekä kuningas Alkinooksen vaimon nimi.


title: Arete

text: Homeroksen "Iliaassa" ja "Odysseiassa" hyve ("arete") liitetään lähinnä sankareihin (heeroksiin) ja ylhäisöön puhuttaessa heidän rohkeudestaan ja fyysisestä voimasta. Homeroksen runoudesta välittyvät arvot ja ihanteet, jotka vallitsivat kreikkalaisessa aristokraattisessa kulttuurissa 700-800 eaa. Aristokraattisessa kulttuurissa korostettiin miehuullisuutta, kunnian tavoittelua, taistelussa menestymisen ja kilpailullisuuden merkitystä. Hyveellinen aristokraatti kykeni menestymään sotaretkillä, urheilukilpailussa ja muissa kilpailuissa säätykumppaneita vastaan. Hyveellisen aristokraatin tuli kyetä nousemaan kilpailussa tavallisen kansan yläpuolelle.


title: Arete

text: Kreikkalaisten filosofien hyvekäsitys sai merkittävästi vaikutteita Homeroksen runouden kilpailullisesta maailmankuvasta. Aristokraattiseen hyvekäsitykseen, joka korosti kilpailullisuutta oli kuitenkin vaikeaa yhdistää yhteisöllisiä arvoja kuten muiden ihmisten huomioon ottamista. Kyseisestä syystä näitä arvoja kohtaan esitettiin myös ankaraa kritiikkiä.


title: Arete

text: Vaikka Homeroksen runoissa korostetaan miehisiä hyveitä, kilpailullisia ja sotilaallisia arvoja, runoissa tarkastellaan myös naisten asemaa. Homeroksen mukaan esimerkiksi Odysseuksen vaimon, Penelopen hyve ("arete") liittyy hänen yhteistyökykyynsä. Agamemnon ylistää häntä tästä kyvystä.


title: Arete

text: Platon (427- 347 eaa.) kritisoi moraaliseen sävyyn Homeroksen runojen maailmankuvaa, jossa kuvattiin kreikkalaisten jumalten häikäilemätöntä kilpailua. "Valtio"-teoksessa esitetyn näkemyksen mukaan kaikki runoissa esitetyt näkemykset eivät kasvattaneet ihmisiä hyveellisyyteen. Platonin dialogeissa Sokrates esiintyy hyveellisyyden opettajana. Platonin mukaan hyveitä olivat muun muassa kohtuullisuus, oikeudenmukaisuus ("dikaiosyne"), itsehillintä ("sofrosyne") ja järkevyys. Filosofi tarkastelee hyveellisyyttä erityisesti dialogissa "Menon". Siinä esitetään muun muassa kysymys siitä, voiko hyvettä opettaa.


title: Arete

text: Aristoteleen (382- 322 eaa.) filosofiassa hyve ("arete") nousee keskiöön. Filosofi käsittelee hyveellisyyttä teoksessaan "Nikomakhoksen etiikka". Kyseisessä teoksessa esitetään näkemys hyveellisyydestä kultaisena keskitienä kahden paheen välissä.


title: ZNKR iaidō Suomessa

text:
ZNKR (Zen Nihon kendō renmei, ) iaidō on Japanin kendoliiton alaisuudessa harjoiteltava nykyaikainen budōlaji, jossa harjoitellaan miekan vetoa tupesta. ZNKR ("Zen Nihon Kendo Renmei") iaidōn (aikaisemmin "seitei kata") kehitti tarkoitukseen koottu valiokunta Japanin kendoliitossa (ZNKR) 60- ja 70-luvuilla. Alkuperäisenä tarkoituksena oli tuottaa normisto, jota voitaisiin käyttää sekä kansallisesti että kansainvälisesti graduointeihin. Tavoitteena oli luoda yhtenäinen pohja, joka yhdistäisi perinteiset miekkakoulut eli ns. koryūt ja laajentaisi Kendoliiton tarjontaa. Taustastaan huolimatta ZNKR iaidō on avoin kaikille.
Zen Nihon Kendo Renmei eli ZNKR iaidoa on harrastettu Suomessa lähinnä aikido-senseiden leireillä 70-luvulta alkaen. Toshikazu Ichimura (aikido 6.dan shihan, iaido 6.dan renshi) sensei tiettävästi esitti ensimmäisenä Suomessa iaidōa aikidoleirillä Pietarsaaressa toukokuussa 1971. 80-luvun alussa tehtiin yhteistyötä ruotsalaisten iaido-harrastajien kanssa ja tällöin esim leireillä harjoiteltiin sekä ZNKR-iaidōa että MSR-iaidōa. Suomessa Aikido ja iaido piireissä harjoiteltu ZNKR-iaidōn harjoittelu hiipui vähitellen ja vuonna 1986 pääasiallisesti harjoiteltiin Musō Shinden-ryūtä. Tällöin iaidon pääopettajaksi tuli Takada Gakudo-sensei.
90-luvulla lajia on pidetty yllä pääasiallisesti Ki-Ken-Tai-Icchi (KKTI) dōjōlla, Helsingissä Mikko Salosen ponnistusten avulla. Vuonna 1997 pidettiin Porin Jazz-kendoleirillä kendōn lisäksi myös ZNKR iaidō ja jodō leirit. Opettajana toimi tuolloin Takao Momiyama-sensei, 5. dan iaidō, 5. dan jodō, 5. dan kendō. Vuonna 1999, José Martinez-Abarca (tuolloin 4.dan, nyt 31.10.2007 ZNKR iaidō 5.dan) muutti Suomeen ja liittyi KKTI ry:hyn, jossa hän alkoi vastata iaido-harjoituksista. Vuonna 2000 Suomen kendoseurojen keskusliitto otti iaidōn virallisesti lajivalikoimaansa ja liiton hallitukseen valittiin iaidō-vastaava. Kun kendon kyu-graduointisäännökset uudistettiin, niihin lisättiin myös iaidō-graduointisäännökset. Ensimmäiset graduoinnit pidettiin joulukuussa 2000 Helsingissä.


title: ZNKR iaidō Suomessa

text: Vuosittain jäjestettävät iaidōn euroopanmestaruuskilpailut (engl. "European Iaido Championships", EIC) ovat suurin kansainvälinen iaidō-kilpailu, sillä lajissa ei ole maailmanmestaruuskilpailuja. Iaidōn euroopanmestaruuskilpailuissa otellaan Japanin kendō-liiton ZNKR iaidōssa "(jap." 全日本剣道連盟, "Zen Nihon Kendō Renmei"). Kilpailut järjestetään Euroopan kendō-liiton "("engl. "European Kendō Federation", EKF) alaisuudessa ja niitä tukevat sekä Japanin kendō-liitto että kansainvälinen kendō-liitto (engl. "International Kendō Federation", FIK). Usempipäiväinen kilpailu jakaantuu yksilö- ja joukkueturnauksiin. Kilpailuihin osallistuminen on rajattu virallisten kansallisten liitojen nimeämiin maajoukkueisiin.


title: ZNKR iaidō Suomessa

text: ZNKR iaidōssa on oteltu Suomenmestaruuksista kahdessa luokassa vuodesta 2006: Suomenmestaruus yksilöt-mudan (graduoitu Suomen kendoliiton (FKA) hyväksymä kyū-arvo mutta ei dan-arvoa) ja Suomenmestaruus yksilöt-yudansha (graduoitu Euroopan kendoliiton (EKF) hyväksymä dan-arvo)


title: ZNKR iaidō Suomessa

text: Vuonna 2012 oteltiin ensimmäistä kertaa kolmessa luokassa: Suomenmestaruus yksilöt-mudan, Suomenmestaruus yksilöt-ikkyu-shodan ja Suomenmestaruus yksilöt-yudansha.


title: ZNKR iaidō Suomessa

text: Vuoden 2007 iaidōn SM-kisojen päätuomarit : Porin Kendoseuran Porissa 20. huhtikuuta 2008 isännöimissä iaidōn Suomen-mestaruuskisoissa päätuomareina 2008 toimivat: Tapanilan Erän kendojaoston Helsingissä 26. huhtikuuta 2009 isännöimissä iaidōn Suomen-mestaruuskilpailuissa päätuomareina toimivat: Leppävaaran budoseura ry.:n Hyvinkäällä 25. huhtikuuta 2010 isännöimissä iaidōn Suomen-mestaruuskilpailuissa päätuomareina toimivat:Turun kendoseura Rendaino ry:n Turussa 3. huhtikuuta 2011 isännöimissä iaidōn Suomen-mestaruuskilpailuissa päätuomareina toimivat: Porin Kendoseuran Porissa 1. huhtikuuta 2012 isännöimissä iaidōn Suomen-mestaruuskisoissa päätuomareina toimivat:Helsingin Ki-Ken-Tai-Icchi 7. huhtikuuta 2013 isännöimissä iaidōn Suomen-mestaruuskisoissa päätuomareina toimivat:Helsingin Tapanilan Erän 6. huhtikuuta 2014 isännöimissä iaidōn Suomen-mestaruuskisoissa päätuomareina toimivat:Turun kendoseura Rendaino ry:n Turussa 11. huhtikuuta 2015 isännöimissä iaidōn Suomen-mestaruuskilpailuissa päätuomareina toimivat:


title: ZNKR iaidō Suomessa

text:
Helsingin kendoseura Ki-Ken-Tai-Icchi ry:n Helsingissä 3. huhtikuuta 2016 isännöimissä iaidōn Suomen-mestaruuskilpailuissa päätuomareina toimivat:
Lahden kendoseura Shi-Ken-Kai ry:n Lahdessa 9. huhtikuuta 2017 isännöimissä iaidōn Suomen-mestaruuskilpailuissa päätuomarina toimi:


title: ZNKR iaidō Suomessa

text: Helsingin kendoseura Ki-Ken-Tai-Icchi ry:n Helsingissä 8. huhtikuuta 2018 isännöimissä iaidōn Suomen-mestaruuskilpailuissa päätuomarina toimi:


title: ZNKR iaidō Suomessa

text: ZNKR iaidōn Suomenmestaruus yksilöt-yudansha


title: ZNKR iaidō Suomessa

text: ZNKR iaidōn Suomenmestaruus yksilöt-ikkyu-shodan


title: ZNKR iaidō Suomessa

text: ZNKR iaidōn Suomenmestaruus yksilöt-mudan


title: José Martinez-Abarca

text: José Martinez-Abarca on suomalainen budōka joka on graduoinut mustan vyön eli dan-arvon kahdessa kansainvälisen kendoliiton lajissa: ZNKR iaidōssa että ZNKR seitei jōdōssa.


title: José Martinez-Abarca

text: José Martinez-Abarca aloitti iaidōn harjoittelun Sheffieldin yliopistossa Englannissa, jossa hän opiskeli japaninkieltä. Asuessaan Japanissa hän harjoitteli vuoden iaidoa Danzaki Tomoaki sensein dōjōssa, Kenshûkan Tokiossa, jossa hän graduoi shodanin eli 1.danin. Hän on ollut myös Kenseikai Dōjōn jäsen Lontoossa, Englannissa, ja harjoitellut Japanissa Mimasakan Musashi Dōjōn, Haruna Matsuo-sensein, ja Koben Genbukanin, Oshita Masakazu-sensein, johdolla.


title: José Martinez-Abarca

text:
José Martinez-Abarca muutti Suomeen vuonna 1999 ja liittyi KKTI ry:een, jossa hän alkoi vastata iaidō-harjoituksista. Hän harjoittaa myös kendoa ja ZNKR jōdōa; yhdessä Asko Pitkäsen kanssa José Martinez-Abarca aloitti aktiivin ZNKR jōdō harjoittelun Suomessa Suomen kendoliiton piirissä. Hänellä on iaidōssa 5. dan ja hän toimi Suomen kendoliiton (FKA) hallituksen iaidō-vastaavana 2000–2007. José Martinez-Abarca on toiminut Leppävaaran
Budoseura Ry:n puheenjohtajana vuodesta 2008. Tämän lisäksi hän on aktiivinen sekä Suomessa, että ulkomailla opettajana, kilpailutuomarina, sekä dan graduointipaneelin jäsenenä.
Suoritetut dan-arvot


title: Jump in!

text: Jump in! on vuonna 2007 julkaistu yhdysvaltalainen musikaalielokuva, jonka on ohjannut Paul Hoen. Elokuvan tuotti Disney Channel.


title: Jump in!

text: Isadore ”Izzy” Daniels on nuori nyrkkeilijäpoika, jonka äiti on kuollut. Izzy elää isänsä ja pikkusiskonsa kanssa. Perheen äidin kuoltua nyrkkeily on ollut ainoa merkityksellinen asia isälle, ja tämä painostaakin Izzyä kovasti nyrkkeilyyn. Izzy vie pikkusiskonsa hyppynarukisaan ja innostuu itsekin harrastuksesta. Izzy liittyy tyttöjen hyppynarujengiin, joka nimetään Hot Chili Steppersiksi. Izzy erotetaan, kun tämä ei saavu kisoihin mentyään isänsä kanssa katsomaan nyrkkeilyä. Suurimmassa loppukisassa Izzy tekee paluun ja joukkue voittaa.


title: Alejandro González Iñárritu

text: Alejandro González Iñárritu, vuodesta 2014 alkaen tekijänimellä Alejandro G. Iñárritu (s. 15. elokuuta 1963 México) on meksikolainen elokuvaohjaaja, käsikirjoittaja ja tuottaja. González Iñárritu on voittanut parhaan elokuvan, ohjauksen ja alkuperäisen käsikirjoituksen Oscar-palkinnot elokuvasta "Birdman" (2014), ja parhaan ohjauksen palkinnon elokuvasta "The Revenant" (2015).


title: Alejandro González Iñárritu

text: González Iñárritu erotettiin koulusta 16-vuotiaana. Hän työskenteli merimiehenä ja opiskeli sen jälkeen Universidad Iberoamericana -yliopistossa Méxicossa. Vuonna 1984 González Iñárritu työskenteli tiskijukkana Meksikon suosituimmalla radioasemalla. Hänen tapanaan oli yhdistää soittolistan kappaleet toisiinsa löyhällä tarinalla, mikä herätti hänessä kiinnostuksen tarinankerrontaan. Radiotyön jälkeen hänestä tuli Meksikon tärkeimmän televisioyhtiön Televisan nuorin tuottaja. Televisalta lähdettyään hän perusti vuonna 1991 Zeta Film -yhtiön ja ryhtyi televisiomainosten kirjoittajaksi ja ohjaajaksi.


title: Alejandro González Iñárritu

text: Vuosien 1988–1990 aikana González Iñárritu sävelsi musiikin kuuteen meksikolaiselokuvaan. Sitä kautta hän tutustui kirjailija ja käsikirjoittaja Guillermo Arriagaan, ja he aloittivat pitkän ja tuottoisan yhteistyön. González Iñárritu siirtyi Yhdysvaltoihin opiskelemaan elokuvantekoa, ja hän ja Arriaga kehittivät yhdessä käsikirjoituksen González Iñárritun ensimmäiseen pitkään elokuvaan "Amores perros" (2000). Elokuvassa on kolme toisiinsa liittyvää tarinaa, jotka tapahtuvat synkässä mutta realistisessa Méxicon suurkaupungissa. Elokuva oli kansainvälinen menestys ja voitti useita palkintoja sekä sai Oscar-ehdokkuuden parhaasta vieraskielisestä elokuvasta.


title: Alejandro González Iñárritu

text: González Iñárritu ohjasi seuraavaksi lyhyen BMW-mainoselokuvan "Powder Keg" (2001) ja lyhytelokuvan "Mexico" episodielokuvaan "11'09"01–September 11" (2002).


title: Alejandro González Iñárritu

text: González Iñárritun ja Arriagan toinen kokopitkä elokuva "21 grammaa" (2003) on englanninkielinen kertomus näennäisesti toisiinsa liittymättömistä ihmisistä, joiden elämät sivuavat toisiaan. Kaksikon kolmas elokuva "Babel" (2006) on monikielinen draama, joka edeltäjiensä tapaan on rakenteeltaan mosaiikkimainen. González Iñárritu sai elokuvasta parhaan ohjauksen Oscar-ehdokkuuden.


title: Alejandro González Iñárritu

text: "Babelin" jälkeen González Iñárritun ja Arriagan tiet erosivat. González Iñárritun seuraava ohjaustyö oli hänen itsensä osin kirjoittama "Biutiful" (2010), espanjankielinen kuvaus barcelonalaisesta rikollisesta, joka kasvattaa syöpäsairaana kahta lasta. Hänen seuraava ohjauksensa oli englanninkielinen "Birdman" (2014), pureva komedia entisestä elokuvatähdestä, joka yrittää paluuta. González Iñárritu sai elokuvasta parhaan ohjaajan ja parhaan alkuperäisen käsikirjoituksen Oscar-palkinnot, ja elokuva valittiin vuoden parhaaksi.


title: Alejandro González Iñárritu

text: Seuraava ohjaus, "The Revenant" (2015) on tositapahtumaan perustuva elokuva kuolemaan jätetystä turkismetsästäjästä. González Iñárritu voitti elokuvasta parhaan ohjauksen Oscar-palkinnon.


title: Ousainou Darboe

text: Ousainou Darboe (s. 8. elokuuta 1948) on gambialainen poliitikko. Hän johtaa maan Yhdistynyttä demokraattipuoluetta (UDP).


title: Ousainou Darboe

text: Darboe on ollut ehdolla Gambian presidentinvaaleissa vuosina 1996, 2001 ja 2006. Viimeisimmällä kerralla hän sai 26,7 % äänistä häviten Yahya Jammehille.


title: Artturi Similä

text: Artturi Similä (24. syyskuuta 1911 Kokkola – 10. marraskuuta 1980 Tukholma) oli suomalainen säätieteilijä, joka muutti 1950-luvulla Ruotsiin. Oppiarvoltaan hän oli filosofian tohtori. Hän oli erikoistunut nk. "pitkän tähtäimen sääennusteisiin" eli muutaman viikon mittaisiin ennusteisiin, joissa ennustettiin tulevien viikkojen keskilämpötilan ja sademäärän poikkeamaa ajankohdan pitkäaikaisesta keskiarvosta. Ennusteita julkaistiin säännöllisesti suomalaisissakin lehdissä mm. Maaseudun Tulevaisuudessa 1960- ja 1970-luvulla. Hänen ennustusmenetelmänsä oli nk. "analogiamenetelmä", jossa etsittiin vastaavia säätilanteita menneiltä vuosilta ja ennustettiin niiden kehityksen mukaan. Similä osallistui myös aktiivisesti ruotsinsuomalaisten toimintaan ja yritti parantaa suomen kielen asemaa Ruotsissa. Hän on kirjoittanut myös useita sääalan kirjoja.


title: Paska (leipä)

text: Paska (, , ’pääsiäinen’) on perinteinen ukrainalainen pääsiäisleipä. Se on muodoltaan pyöreä, maultaan jonkin verran makeampi ja tuoksultaan imelämpi kuin tavallinen leipä. Sen raaka-aineita ovat muun muassa maito, hiiva, kananmunat, vehnäjauhot ja sokeri.


title: Paska (leipä)

text: Paska-leipä on perinteisesti koristeltu taikinasta muotoilluin ornamentein. Risti on yleisin koristeaihe. Koristeisiin kiinnitetään erityistä huomiota, koska leipä viedään pääsiäispäivän aamuna kirkkoon tarkoitukseen erityisesti varatussa korissa. Pappi siunaa leivän, ja kirkkokuoro laulaa ortodoksista pääsiäistroparia, ”Kristus nousi kuolleista, kuolemalla kuoleman voitti ja haudoissa oleville elämän antoi”.


title: Paska (leipä)

text: Samankaltainen leipä on kulitsa, joka on yleisesti käytössä ainakin Venäjällä, Puolassa ja Suomen ortodokseilla.


title: Billy Corgan

text: William Patrick Corgan, Jr. eli Billy Corgan (s. 17. maaliskuuta 1967 Elk Grove Village, Illinois) on yhdysvaltalainen muusikko. Hänet tunnetaan 1990-luvun maineikkaan alternative rock -yhtyeen Smashing Pumpkinsin keulakuvana. Hän soittaa yhtyeessä kitaraa ja laulaa ja hän on myös yhtyeen pääasiallinen kappaleentekijä. Corgan myös tunnetaan lyhytikäisen Zwan-yhtyeen perustajana. Smashing Pumpkinsin suurimpia hittejä ovat olleet muun muassa "Disarm, Today," "1979," "Bullet With Butterfly Wings, Tonight, Tonight, Ava Adore sekä Stand Inside Your Love". Ennen Smashing Pumpkinsien perustamista Corganilla oli yhtye nimeltään The Marked, mutta bändin historia jäi varsin lyhyeksi.


title: Billy Corgan

text: Corgan on julkaissut urallaan kaksi sooloalbumia sekä kaksi kokeellista levytystä. Sekä TheFutureEmbrace että Ogilala ovat musiikkityyleiltään sen tyylisiä genrejä joista Corgan on tullut tutuksi sekä Smashing Pumpkinsien että Zwanin osalta. Aegea sekä Siddhartha puolestaan edustavat kokeellisia äänimaailmoja joissa ei ole laulua, kitaraa, rumpuja tai bassoa ollenkaan. Corgan on käyttänyt soolojulkaisuissaan artistinimenään joko kutsumanimeään Billy Corgan, tai syntymänimensä (William Patrick Corgan) kirjainlyhennelmää WPC.


title: Billy Corgan

text: Corgan on ollut naimissa kerran mutta avioliitto päättyi eroon. Corganin esikoinen, Augustus Juppiter Corgan syntyi 16. marraskuuta 2015.


title: Thor Hansen

text: Thor Harald Hansen (23. kesäkuuta 1947 Oslo – 5. joulukuuta 2018) oli norjalainen pokeriammattilainen.


title: Thor Hansen

text: Thor Hansen on voittanut urallaan kaksi World Series of Poker -turnausta. WSOP:n pääturnauksessa hän on parhaimmillaan ollut 21. (vuonna 1998). Vuonna 2006 hän oli rahasijoilla neljässä WSOP-kisassa sijoittuen toiseksi 3 000 dollarin omaha hi/lo -turnauksessa. Seuraavan vuoden WSOP:ssa Hansen saavutti kolme finaalipöytäsijoitusta (World Championship H.O.R.S.E., World Championship Seven Card Stud Hi-Low Split-8 or Better ja World Championship Limit Hold'em)


title: Thor Hansen

text: Hansen on menestynyt vuosien varrella WSOP:n lisäksi useissa muissakin turnauksissa. Heinäkuussa 1998 hän voitti 392 000 Ranskan frangia Grand Prix de Paris no limit hold'em -turnauksessa, World Poker Tourilla hän on parhaimmillaan ollut seitsemästoista. 2000-luvulla Hansen on pelannut pääosin Yhdysvalloissa.


title: Thor Hansen

text: Vuonna 2005 Hansen valittiin ensimmäiseksi Vuoden pokerinpelaajaksi Norjassa. Hän asui El Segundossa, Kaliforniassa.


title: Thor Hansen

text: Lokakuussa 2007 Hansenin pokeriuran turnausansiot ylittivät 2,5 miljoonaa dollaria ja hän on kaikkien aikojen eniten liveturnauksissa rahaa voittanut norjalainen.


title: Dahl

text: Dahl tarkoittaa seuraavia:


title: The Worrying Kind

text: The Worrying Kind () on The Ark -yhtyeen kappale, jonka on säveltänyt ja sanoittanut Ola Salo. Kappale löytyy "Prayer for the Weekend" -albumilta, ja se oli Ruotsin vuoden 2007 Eurovision laulukilpailun edustuskappale. Viisu sijoittui kisassa 18:nneksi huolimatta sen ennakkosuosikin asemasta.


title: The Worrying Kind

text: The Arkia on syytetty plagioinnista. "The Worrying Kind" muistuttaa läheisesti Edison Lighthouse -yhtyeen "Love Grows (Where My Rosemary Goes)" -kappaletta, joka levytettiin 1960-luvulla.


title: O’Neil Longson

text: O'Neil Longson on yhdysvaltalainen pokeriammattilainen.


title: O’Neil Longson

text: Longson on urallaan voittanut kaikkiaan kolme World Series of Poker -turnausta. WSOP:n pääturnauksessa hän on parhaimmillaan ollut kahdestoista (vuonna 1991). Nykyisin Longson osallistuu turnauksiin aiempaa harvemmin kuulo-ongelmiensa takia ja on keskittynyt korkeiden panosten käteispeleihin.


title: O’Neil Longson

text: Elokuussa 2007 Longsonin pokeriuran turnausansiot ylittivät kaksi miljoonaa dollaria.


title: SN 2006gy

text: SN 2006gy on supernova, joka havaittiin McDonaldin observatoriossa 18. syyskuuta 2006. Sitä tarkkailtiin ensi kertaa Chandra-avaruusteleskoopilla ja NASA ilmoitti löydöksestä 7. toukokuuta 2007. Supernova tapahtui Perseuksen tähdistöön kuuluvassa galaksissa NGC 1260, joka sijaitsee 72 Mpc päässä Maasta. Maasta katsottuna supernova räjähti noin yhden kaarisekunnin päässä galaksin keskustasta. Spektrin piirteiden (Hα- ja Hβ-viivoja, joissa on P Cygni -profiili, useita absorptioviivoja, melko alhainen laajenemisnopeus) perusteella kyseessä on IIn-tyypin supernova, jolla on Ia-tyypin supernovan piirteitä. Tällaista harvinaista, "sekoittunutta", supernovatyyppiä nimitetään tyypin IIa supernovaksi.


title: SN 2006gy

text: SN 2006gy:n absoluuttinen magnitudi on −22, mikä tekee siitä kirkkaimman koskaan havaitun supernovan. Räjähtäneen tähden massa on yli 100 auringon massaa, mahdollisesti jopa 130–150 auringon massaa. Supernovassa tuhoutuneen tähden tarkka luonne on epäselvä. Kyseessä on mahdollisesti tähtienvälisen aineen ympäröimä kollapsari tai ns. "pair-instability" -supernova.


title: Breathe (Pink Floydin kappale)

text: Breathe on progressiivisen rock-yhtyeen Pink Floydin vuoden 1973 "The Dark Side of the Moon" -albumin toinen kappale. Ensimmäinen kappale "Speak To Me" on intro Breathelle. Breathe on yhteydessä "Time"-kappaleen loppupuolella olevaan "Breathe repriseen" ja instrumentaaliin "Any Colour You Like", joka sisältää samoja sointuja.


title: The Perry Bible Fellowship

text: Perry Bible Fellowship on vuodesta 2001 alkaen joka toinen viikko ilmestynyt verkkosarjakuva. Sarjakuvan tekijä on Nicholas Gurewitch. Perry Bible Fellowship sai alkunsa Syracusen yliopiston lehdessä The Daily Orange. Sarjakuva ilmestyy myös noin kymmenessä yhdysvaltalaisessa sanomalehdessä.